text:
KAROLO 13
Timotheo O ne A Batla go Thusa Batho
Timotheo e ne e le lekawana le le neng le rata go thusa batho. O ne a ya kwa mafelong a le mantsi go ya go thusa ba bangwe. Ka ntlha ya seno, botshelo jwa gagwe bo ne bo itumedisa thata. A o ka rata go utlwa ka jone?—
Mmaagwe Timotheo le nkokoagwe ba ne ba mo ruta ka Jehofa
Timotheo o goletse kwa toropong nngwe e e bidiwang Lisetera. Fa a ne a sa ntse a le monnye, nkoko wa gagwe e bong Loise le mmaagwe e bong Yunise ba ne ba simolola go mo ruta ka Jehofa. Fa Timotheo a ntse a gola, o ne a batla go thusa ba bangwe gore ba ithute ka Jehofa.
Fa Timotheo a sa ntse a le mosha, Paulo o ne a mo kopa gore a tsamaye le ene go ya go rera kwa mafelong a mangwe. Timotheo o ne a re: ‘Go siame!’ O ne a batla go ya go thusa ba bangwe.
Timotheo o ne a tsamaya le Paulo go ya kwa toropong ya Thesalonika e e neng e le kwa Makedonia. Gore ba fitlhe koo, ba ne ba tshwanetse go tsamaya ka dinao sekgala se se telele, go tswa foo ba bo ba palama mokoro. Fa ba sena go goroga, ba ne ba thusa batho ba le bantsi go ithuta ka Jehofa. Mme go ne go na le batho bangwe ba ba neng ba galefile mme ba batla go ba utlwisa botlhoko. Ka jalo, Paulo le Timotheo ba ne ba tshwanelwa ke go tsamaya mme ba ye go rera kwa mafelong a mangwe.
Morago ga dikgwedi di le mmalwa, Paulo o ne a kopa Timotheo gore a boele kwa Thesalonika mme a ye go bona gore bakaulengwe ba ne ba tsogile jang. Go ne go tlhokega bopelokgale jo bogolo go boela kwa toropong e e kotsi eo! Mme Timotheo o ne a ya ka gonne o ne a tshwenyegile ka bakaulengwe ba koo. O ne a boela kwa go Paulo ka dikgang tse di itumedisang. Bakaulengwe ba kwa Thesalonika ba ne ba dira sentle thata!
Timotheo o ne a bereka le Paulo ka dingwaga di le dintsi. Paulo o kile a kwala gore Timotheo ke ene motho yo a neng a siametse gore a ka mo roma go ya go thusa diphuthego. Timotheo a ne a rata Jehofa le batho.
A o rata batho mme o batla go ba thusa gore ba ithute ka Jehofa?— Fa e le gore go ntse jalo, o ka nna le botshelo jo bo itumedisang le jo bo kgatlhang fela jaaka Timotheo!
DIPOTSO:
Timotheo o goletse kae?
A Timotheo o ne a batla go tsamaya le Paulo? Ka ntlha yang?
Ke eng fa Timotheo a ne a boela kwa Thesalonika?
Wena o ka nna jang le botshelo jo bo itumedisang le jo bo kgatlhang fela jaaka Timotheo?


c: text/html

text:
SETLHOGO SE SE KAFA NTLE | MAAKA A A DIRANG GORE MODIMO A LEBEGE A SA RATEGE
Boammaaruri Bo ka Go Golola
Ka letsatsi lengwe kwa Jerusalema, Jesu o ne a bua ka Rraagwe, Jehofa e bile a senola baeteledipele ba bodumedi jwa maaka ba motlha wa gagwe. (Johane 8:12-30) Se a se buileng ka nako eo se re ruta kafa re tshwanetseng go sekaseka ka gone ditumelo tse di leng teng gompieno ka Modimo. Jesu o ne a re: “Fa lo nnela ruri mo lefokong la me, ruri lo barutwa ba me, mme lo tla itse boammaaruri, mme boammaaruri bo tla lo golola.”—Johane 8:31, 32.
“Nnela ruri mo lefokong la me.” Fano Jesu o ne a re bontsha tsela ya go sekaseka gore a dithuto tsa bodumedi di “boammaaruri.” Fa o utlwa sengwe se se buiwang ka Modimo, ipotse gore, ‘A seno se tsamaisana le mafoko a ga Jesu le Dikwalo tsotlhe tse di Boitshepo?’ Etsa batho ba ba ileng ba utlwa moaposetoloi Paulo a bua mme ba bo ba “tlhatlhoba Dikwalo ka kelotlhoko letsatsi le letsatsi gore a dilo tseno [dilo tse ba neng ba di ithuta] di ne di ntse jalo.”—Ditiro 17:11.
Batho botlhe ba ba nopotsweng mo setlhogong sa ntlha sa motseletsele ono e bong Marco, Rosa le Raymonde, ba ile ba tlhatlhoba ka kelotlhoko dilo tse ba di dumelang ka go ithuta Baebele le Basupi ba ga Jehofa. Ba ile ba ithuta eng?
Marco: “Motho yo o neng a re ruta Baebele o ne a araba potso nngwe le nngwe e nna le mosadi wa me re neng re e botsa a dirisa Dikwalo. Tsela e re ratang Jehofa ka yone e ne ya simolola go gola mme gape re ne ra simolola go atamalana thata jaaka monna le mosadi!”
Rosa: “Kwa tshimologong, ke ne ke akanya gore Baebele e ne e le buka ya filosofi fela e e lekang go tlhalosa ka Modimo e dirisa megopolo ya batho. Le fa go ntse jalo, ka bonya ke ne ka bona dikarabo tsa dipotso tse ke neng ke na le tsone go tswa mo Baebeleng. Gone jaanong, Jehofa ke motho wa mmatota mo go nna. Ke Mongwe yo nka mo ikanyang.”
Raymonde: “Ke ne ka rapela Modimo gore a nthuse gore ke ithute ka ene. Go ise go ye kae morago ga foo, nna le monna wa me re ne ra simolola go ithuta Baebele. Kgabagare, re ne ra ithuta boammaaruri ka Jehofa! Re ne ra itumela thata go ithuta gore ke Modimo yo o ntseng jang.”
Baebele ga e senole fela maaka a a buiwang ka Modimo; e senola le boammaaruri ka dinonofo tsa gagwe tse dintle. Ke Lefoko la gagwe le le tlhotlheleditsweng mme le re thusa go “itse dilo tse Modimo a di re neileng ka bopelonomi.” (1 Bakorintha 2:12) Ke eng o sa iponele ka bowena kafa Baebele e arabang dipotso tse di tlwaelegileng ka teng mme e le tsa botlhokwa thata tse di kaga Modimo, maikaelelo a gagwe le isagwe ya rona? Bala dingwe tsa dikarabo tsa dipotso tseno kafa tlase ga setlhogo se se reng “Dithuto Tsa Baebele >Dikarabo Tsa Dipotso Tsa Baebele” mo go www.jw.org/tn. Gape o ka kopa thuto ya Baebele mo go website eo kgotsa mo go mongwe wa Basupi ba ga Jehofa. Re tlhomamisegile gore fa o ka dira jalo, o ka fitlhela go le motlhofo thata go rata Modimo go na le kafa o neng o akantse ka teng.

robotstxt: allowed

filter: keep


text:
Se se Mo Lefokong la Modimo
Se se Mo Lefokong la Modimo
Bona gore Baebele e araba jang dipotso tse 20 tse di botlhokwa.
POTSO 1
Modimo ke Mang?
Madumedi a le mantsi a ruta gore Modimo ke masaitsiweng mme Baebele yone ga a e rute jalo.
POTSO 2
O ka Ithuta ka Modimo Jang?
A go bala Baebele fela go lekane?
POTSO 3
Baebele e Kwadilwe ke Mang?
A ke buka e kwadilwe ke motho kgotsa jang?
POTSO 4
A Baebele e Dumalana le Saense?
Fa e le gore Baebele ke lefoko la Modimo go raya gore e nepile fa e bua ka saense.
POTSO 5
Baebele E na Le Molaetsa Ofe?
Ditemana di le lesome di bua ka setlhogo sa Baebele.
POTSO 6
Ke Eng se Baebele e se Boleletseng Pele ka ga Mesia?
Jesu ga se ene a dirileng gore dipolelopele di le dintsi ka gagwe di diragale.
POTSO 7
What Does the Bible Foretell About Our Day?
Go oketsega ga dintwa, tlala, go tlhokamolao, boitsholo jo bo sa siamang totatota go kaya eng?
POTSO 8
A Modimo o Tshwanetse go Pegwa Molato Ka go Bo Batho ba Boga?
A Modimo o re leka ka go re bogisa?
POTSO 9
Goreng Batho ba Boga?
Ke mang yo o dirang gore batho ba boge? A ke Modimo kgotsa mongwe o sele?
POTSO 10
Baebele e Solofetsa Eng ka Isagwe?
Tsholofelo ka isagwe e ka go gakgamatsa.
POTSO 11
Go Direga Eng fa Mongwe a Swa?
A fa motho a swa o ya golo gongwe?
POTSO 12
Re ka Nna le Tsholofelo Efe ka Baswi?
A loso ke bokhutlo jwa sengwe le sengwe?
POTSO 13
Baebele ya Reng ka Tiro?
Ba le bantsi ba tsaya gore tiro ke mokgweleo mme ba lebile pele go letsatsi le ka lone ba se kitlang ba tlhola ba bereka. A ke se Modimo a neng a se ikaeletse?
POTSO 14
O ka Tlhokomela Dilwana Tsa Gago Jang?
Botlhale jwa Baebele jo bo sa siiweng ke nako bo ka go thusa gore o laole dithoto tsa gago go na le gore di go laole.
POTSO 15
O ka Bona Boitumelo Jang?
Baebele e na le kgakololo e e ka ikanngwang malebana le go ipela le go kgotsofala.
POTSO 16
O ka Lepalepana Jang le go Tlhobaela?
Fa o ikutlwa o gateletswe thata mo maikutlong, Baebele e ka go thusa.
POTSO 17
Baebele e ka Thusa Lelapa la Gago Jang?
See how your family can be a haven of peace and joy.
POTSO 18
O ka Atamalana Jang le Modimo?
Ruri o ka kgona go nna tsala ya Modimo.
POTSO 19
Dibuka Tse di Farologaneng Tsa Baebele di Bua ka Eng?
Bona tshobokanyo ya dibuka tsa Baebele
POTSO 20
O ka Dira Eng Gore o Solegelwe Molemo ke go Bala Baebele?
Go sa kgathalesege gore o bala karolo efe ya Baebele, o tla solegelwa molemo ke go batla dikarabo tsa dipotso tse di motlhofo tse nnè.


text:
POLELO 43
Joshua o Nna Moeteledipele
MOSHE o batla go tsena le Baiseraele mo lefatsheng la Kanana. Ka jalo, a re: ‘Jehofa, ntetla ke kgabaganye Noka ya Joredane, mme ke bone lefatshe le le molemo.’ Jehofa o mo raya a re: ‘Go lekane! O se ka wa tlhola o bua ka kgang eno gape!’ A o itse gore ke eng fa Jehofa a rialo?
Ke ka ntlha ya se se ileng sa direga fa Moshe a ne a itaya lefika. Gakologelwa, Moshe le Arone ba ile ba se ka ba tlotlomatsa Jehofa. Ga ba a ka ba bolelela batho gore Jehofa ke ene a neng a ba ntshetsa metsi mo lefikeng. Ka ntlha ya seo, Jehofa o ile a re ga a kitla a ba letla go tsena mo lefatsheng la Kanana.
Ka jalo, dikgwedi di se kae morago ga loso lwa ga Arone, Jehofa o raya Moshe a re: ‘Tsaya Joshua, mme o mo emise fa pele ga moperesiti Eliasare le batho. Mme bolela fa pele ga bone botlhe gore Joshua ke moeteledipele yo mosha.’ Moshe o dira fela jaaka Jehofa a mo laetse, jaaka o bona mo setshwantshong.
Go tswa foo, Jehofa o raya Joshua a re: ‘Nna thata, mme o se ka wa boifa. O tla etelela Baiseraele pele go tsena mo lefatsheng la Kanana le ke le ba solofeditseng, mme ke tla nna le wena.’
Moragonyana Jehofa o raya Moshe a re a pagamele kwa godimo ga Thaba ya Nebo e e mo lefatsheng la Moabe. Fa Moshe a le kwa godimo koo, o leba go kgabaganya Noka ya Joredane mme o bona lefatshe le lentle la Kanana. Jehofa a re: ‘Ke lone lefatshe le ke solofeditseng go le naya bana ba ga Aborahame, Isake le Jakobe. Ke go letlile gore o le bone, mme ga nkitla ke go letla o tsena mo go lone.’
Moshe o swela gone koo kwa godimo ga Thaba ya Nebo. O ne a le dingwaga di le 120. A sa ntse a nonofile, e bile a kgona go bona sentle. Batho ba hutsafetse fela thata e bile ba a lela ka gonne Moshe o sule. Le fa go ntse jalo, ba itumeletse go bo Joshua e le moeteledipele wa bone yo mosha.


text:
BASHA BA BOTSA JAANA
Ke Eng se ke Tshwanetseng go se Itse ka go Sotliwa ka Thobalano?—Karolo 1: Go Tila Dikotsi
Go sotliwa ka thobalano ke eng?
Le fa gone molao o tlhalosa “tshotlo ya thobalano” ka go farologana go ya ka mafelo, gantsi e kaya thobalano ntle le tetla ya motho yo mongwe, gongwe go dirisiwa dikgoka. Go ka akaretsa dilo tse di jaaka go sotla bana ka tsa thobalano, thobalano le ba masika, petelelo kgotsa go tsiediwa ke mongwe yo o ka mo tshepang—gongwe e ka nna ngaka, morutabana kgotsa moruti e le fela gore a tlhakanele dikobo le wena. Batswasetlhabelo bangwe ba dilo tseno ba a tshosediwa gore ba se ka ba bolelela ope ka se se ba diragaletseng.
Ngwaga le ngwaga Batho ba feta 250 000 kwa United States fela, ba bega fa ba sotlilwe ka thobalano. Mo e ka nnang halofo ya batho bano, dingwaga tsa bone di fa gare ga 12 le 18.
Se o tshwanetseng go se itse
Baebele e kgala go sotla ka thobalano. Baebele e bua ka segopa se se neng se tlhakantswe tlhogo ke thobalano se batla go betelela banna ba babedi ba ba neng ba etetse motse wa Sodoma dingwaga di ka nna 4 000 tse di fetileng. Tiragalo eo e bontsha sentle gore goreng Jehofa a ile a nyeletsa motse oo. (Genesise 19:4-13) Gape Molao o o neng o neilwe Moshe dingwaga di ka nna 3 500 tse di fetileng o ne o sa letlelele go tlhakanela dikobo le ba masika le go sotla ba lelapa ka thobalano.—Lefitiko 18:6.
Gantsi o sotliwa ka thobalano ke mongwe yo o mo itseng. Buka ya Talking Sex With Your Kids ya re: “Mo bathong ba le bararo ba ba betelelwang, ba le babedi ba itse motho yo o ba beteletseng. Ga se ope fela yo ba sa mo itseng.”
Go sotliwa ka thobalano go diragalela banna le basadi. Kwa United States, diperesente di le lesome tsa batswasetlhabelo ke banna. Go ya ka mokgatlho wa Rape, Abuse & Incest National Network (RAINN), Batswasetlhabelo ba banna “ba ka nna ba tshaba gore ba tla nna di-gay” kgotsa gore “ga se ‘banna ba sepe.’”
Ga go gakgamatse go bo tshotlo ya thobalano e anama. Baebele e ne ya bolelela pele gore mo “metlheng ya bofelo” batho ba le bantsi ba tla bo ba se na “lorato lwa tlholego” ‘ba le bogale jo bo tshabegang’ e bile ‘ba se na boikgapo.’ (2 Timotheo 3:1-3) Mekgwa eno e bonala sentle mo bathong ba ba lekang go ikgotsofatsa ka go sotla ba bangwe ka thobalano.
Go sotliwa ka thobalano ga se molato wa motswasetlhabelo. Ga go ope yo o tshwanetseng go sotliwa ka thobalano. Motho yo o molato ke yo o sotlang ba bangwe ka thobalano. Le fa go ntse jalo, o ka dira sengwe go leka go itshireletsa gore o se ka wa sotliwa ka tsa thobalano.
Se o ka se dirang
Nna o ipaakantse. Itse se o ka se dirang fa mongwe
—tota le motho yo o ratanang le ene kgotsa wa losika, a leka go go pateletsa go robalana le ene. Lekgarebe lengwe le le bidiwang Erin la re go ipaakanyetsa seemo sengwe le sengwe se se ka go gatelelang, dira motshameko wa dilo dingwe tse di ka go diragalelang, mme o ipaakanyetse gore o tla dirang fa seo se direga. Erin a re: “Seo se ka lebega e kete ke boeleele fela, mme gone se tla go thusa gore o se ka wa nna motswasetlhabelo.”
Baebele ya re: “Jalo nnang lo tlhokometse ka kelotlhoko e kgolo gore kafa lo tsamayang ka gone ga se jaaka batho ba ba seng botlhale mme ke jaaka ba ba botlhale,. . . ka gonne malatsi a bosula.”—Baefeso 5:15, 16.
Ipotse jaana: ‘Ke ne ke tla dirang fa mongwe a ntshwara ka tsela e e dirang gore ke ikutlwe ke sa phuthologa?’
Loga leano la go sia. Mokgatlho wa RAINN o akantsha gore o “dumalane le ditsala tsa gago kgotsa ba lelapa la gago ka gore o tla dirisa lefoko lefe fa o ba founela go ba bolelela fa motho yo o nang le ene a dira gore o ikutlwe o sa phuthologa, mme ene a sa itse. Go tswa foo, ditsala tsa gago kgotsa ba losika ba tla tla go go tsaya kgotsa ba tla dira seipato sa gore o tsamaye.” Go tila maemo a a kotsi go tla dira gore o se ka wa feleletsa o utlwile botlhoko.
Baebele ya re: “Yo o botlhale ke yo o boneng masetlapelo a bo a iphitlha, ba ba se nang maitemogelo ba fetile mme ba tla boga matswela a a botlhoko.”—Diane 22:3.
Ipotse jaana: ‘Ke na le leano lefe la go sia?’
Baya melelwane mme o se ka wa e tlola. Ka sekai fa e le gore o ratana le mongwe, bua le ene ka gore ke eng se lo ka se dirang fa lo le mmogo le gore ke eng se lo sa tshwanelang go se dira. Fa motho yoo a tsaya gore go baya melelwane ke boeleele, batla yo mongwe yo o ka ratanang le ene—yo o tla tlotlang melelwane ya gago.
Baebele ya re: “Lorato . . . ga lo itshware ka tsela e e sa tshwanelang, ga lo ipatlele melemo ya lone fela.”—1 Bakorintha 13:4, 5.
Ipotse gore: ‘Ke na le mekgwa e e ntseng jang ya boitsholo? Ke boitsholo bofe jo bo sa siamang?’


text:
POLELO 42
Esele e a Bua
A O KILE wa utlwa go twe esele e a bua? O ka nna wa re ‘Nnyaa. Diphologolo ga di kgone go bua.’ Mme Baebele e bua ka esele nngwe e e kileng ya bua. A re bone gore seno se ile sa direga jang.
Baiseraele ba setse ba le gaufi le go tsena mo lefatsheng la Kanana. Kgosi ya Moabe e bong Balake, o tshaba Baiseraele. Ka jalo, o laela gore go bidiwe monna mongwe yo o botlhale yo o bidiwang Balaame gore a tle go hutsa Baiseraele. Balake o solofetsa Balaame go mo fa madi a mantsi, ka jalo Balaame o pagama esele ya gagwe a bo a tsena mo loetong lwa go ya go bona Balake.
Jehofa ga a batle gore Balaame a hutse batho ba gagwe. Ka jalo, o romela moengele a tshotse tšhaka e telele gore a ye go ema mo tseleng a thibele Balaame. Balaame ga a bone moengele mme esele ya gagwe yone e a mmona. Ka jalo, esele e nna e leka go fapogela moengele mme kgabagare e nna fa fatshe mo tseleng. Balaame o galefile fela thata, mme o itaya esele ka thobane.
Jehofa o dira gore Balaame a utlwe esele ya gagwe e bua le ene. Esele e a mmotsa, ‘Ke go dirile eng fa o mpetsa jaana?’
Balaame o araba a re: ‘O dirile gore ke lebege ke le sematla. Fa nkabo ke na le tšhaka ke ne ke tla go bolaya!’
Esele e bo e mmotsa: ‘A nkile ka go dira jaana mo nakong e e fetileng?’
Balaame o araba jaana: ‘Nnyaa.’
Go tswa foo, Jehofa o dira gore Balaame a bone moengele yo o emeng mo tseleng a tshotse tšhaka. Moengele o mo raya a re: ‘Ke ka ntlha yang fa o ntse o itaya esele ya gago? Ke tlile go go thiba, ka gonne ga o a tshwanela go ya go hutsa Baiseraele. Fa esele ya gago e ne e sa fapoga fa pele ga me, nkabo ke go bolaile, mme ka se ka ka utlwisa esele botlhoko.’
Balaame a re: ‘Ke leofile. Ke ne ke sa itse gore o eme mo tseleng.’ Moengele o lesa Balaame, mme o a tsamaya a ya go bona Balake. O sa ntse a leka go hutsa Baiseraele, mme Jehofa o dira gore a segofatse Baiseraele ka makgetlo a le mararo.


text:
Bogosi Jwa Modimo bo Tla Fitlhelela Eng?
Karabo ya Baebele
Bogosi jwa Modimo bo tla emisetsa dipuso tsotlhe tsa batho bo bo bo busa lefatshe lotlhe. (Daniele 2:44; Tshenolo 16:14) Fa seo se sena go direga, Bogosi jwa Modimo bo tla . . .
Fedisa baikepi, ba bogagapa jwa bone bo re amang botlhoko rotlhe. “
Fa e le baikepi bone, ba tla kgaolwa mo lefatsheng.”—Diane 2:22.
Fedisa ntwa. “
[Modimo] o dira gore dintwa di kgaotse go ya kwa ntlheng ya lefatshe.”—Pesalema 46:9.
Tlisa katlego le tshireletsego mo lefatsheng. “
Botlhe ba tla nna ka kagiso mo masimong a bone a mofine le mo ditlhareng tsa bone tsa mofeige mme ga go na ope yo o tla ba boifisang.”—Mika 4:4, Good News Translation.
Dira lefatshe paradaise. “
Ditlhaketlhake tse di omileng di tla itumela, naga e e omeletseng e tla ipela e bo e ntsha dithunya.”—Isaia 35:1, Contemporary English Version.
Naya mongwe le mongwe tiro e e nang le bokao, e e itumedisang. “
Batho ba me [ba Modimo] ba ba tlhophilweng ba tla dirisa tiro ya diatla tsa bone ka botlalo. Ga ba kitla ba direla ka natla lefela.”—Isaia 65:21-23.
Fedisa bolwetse. “
Ga go na monni ope yo o tla reng: ‘Ke a bobola.’”—Isaia 33:24.
Re golola mo botsofeng. “
A nama ya gagwe e shafale go gaisa le nako ya bosha; a a boele mo malatsing a matlhagatlhaga a bosha jwa gagwe.”—Jobe 33:25.
Tsosa baswi. “
Botlhe ba ba mo mabitleng a kgakologelo ba tla [utlwa] lentswe la [Jesu] mme ba tla tswa.”—Johane 5:28, 29.
Ithute mo go Oketsegileng
DIKGANG TSE DI TSWANG KWA MODIMONG!
Dikgang Tse di Molemo ke Eng?
Ithute gore dikgang tse di tswang kwa Modimong ke eng, ke eng fa di le botlhokwa le gore re tshwanetse go dira eng.
Totatota Baebele e Ruta Eng?
Boikaelelo Jwa Modimo ke Eng ka Lefatshe?
A boikaelelo jwa Modimo ka lefatshe la paradaise bo tla diragadiwa? Fa go le jalo, bo tla diragadiwa leng?


text:
BAEBELE YA RENG?
Go Fedisiwa ga Lefatshe
Johane wa ntlha 2:17 ya re “lefatshe le a feta le keletso ya lone.” “Lefatshe” leo ke eng? Le tla fedisiwa jang le gone leng?
“Lefatshe” le le tla fedisiwang ke eng?
SE BAEBELE E SE BUANG
E re ka lefatshe le go buiwang ka lone le na le ‘dikeletso’ tse Modimo a sa di amogeleng, go raya gore ga se lefatshe le re tshelang mo go lone. Go na le moo, ke batho ba ba itlhokomolosang melao ya Modimo, ba itira mmaba wa gagwe. (Jakobe 4:4) Batho bao “ba tla tlelwa ke kotlhao ya katlholo ya tshenyego ya bosakhutleng.” (2 Bathesalonika 1:7-9) Ka fa letlhakoreng le lengwe, batho ba ba ikobelang Jesu Keresete ka ‘go se nne karolo ya lefatshe,’ ba na le tsholofelo ya go tshela ka bosakhutleng.—Johane 15:19.
Johane wa ntlha 2:17 e konela jaana: “Yo o dirang thato ya Modimo o ntse ka bosaengkae.” Ee, yo o dirang jalo o na le tsholofelo ya go tshela mo lefatsheng, jaaka go bontshitswe mo go Pesalema 37:29: “Basiami ba tla rua lefatshe, mme ba tla aga mo go lone ka bosakhutleng.”
“Lo se ka lwa bo lo rata lefatshe le fa e le dilo tse di mo lefatsheng. Fa motho a rata lefatshe, lorato lwa ga Rara ga lo yo mo go ene.”—1 Johane 2:15.
Lefatshe le tla fedisiwa jang?
SE BAEBELE E SE BUANG
Lefatshe le tla fedisiwa ka dikarolo tse pedi. Ya ntlha, Modimo o tla fedisa madumedi a maaka, a a tshwantshiwang le seaka se se bidiwang “Babelona o Mogolo.” (Tshenolo 17:1-5; 18:8) Le fa a ipolela gore o a ikanyega mo Modimong, o ntse a ikamanya le baeteledipele ba lefatshe ba dipolotiki. Le fa go ntse jalo, bone baeteledipele bao ba tla mo tlhanogela. “[Ba] tla tlhoa seaka mme [ba] tla se senya [ba bo ba] se dira se se sa ikategang, mme [ba] tla ja dikarolo tsa sone tse di dinama [ba] di fetsa [ba bo ba] se ja ka molelo gotlhelele.”—Tshenolo 17:16.
Go tswa foo, Modimo o tla tlhoma mogopolo mo baeteledipeleng bao ba dipolotiki—‘dikgosi tsa lefatshe lotlhe le le nang le banni.’ Bone le batho ba ba sa siamang, ba tla fedisiwa ka ‘ntwa ya letsatsi le legolo la Modimo Mothatayotlhe,’ e gape e bidiwang “Haramagedona.”—Tshenolo 16:14, 16.
“Batlang Jehofa, lona lotlhe ba ba pelonolo ba lefatshe, . . . Batlang tshiamo, batlang bopelonolo. Gongwe lo ka nna lwa sujwa mo letsatsing la bogale jwa ga Jehofa.”—Sefania 2:3.
Lefatshe le tla fedisiwa leng?
SE BAEBELE E SE BUANG
Lefatshe le tla fedisiwa fa batho botlhe ba setse ba boleletswe ka Bogosi Jwa Modimo, jo e leng puso ya lefatshe lotlhe e e tla tseelang dipuso tsa batho maemo. (Daniele 7:13, 14) Jesu Keresete o ne a re: “Dikgang tse di molemo tseno tsa bogosi di tla rerwa mo lefatsheng lotlhe le le nang le banni gore e nne bosupi mo ditšhabeng tsotlhe; mme go tswa foo bokhutlo bo tla tla.” (Mathaio 24:14) Tiro eo ya go rera, e e bontshang tshiamo le kutlwelobotlhoko ya Modimo, ke karolo ya “sesupo” sa gore lefatshe le gaufi le go fedisiwa. Gape sesupo seo se akaretsa dintwa, dithoromo tsa lefatshe, leuba le malwetse.—Mathaio 24:3; Luke 21:10, 11.
Baebele ga e re bolelele fela ka ditiragalo tsa lefatshe mme e re bolelela gore batho ba ba tshelang mo “metlheng ya bofelo” ba tla nna jang. Re bala jaana: “Go tla nna le dinako tsa mathata tse go leng boima go lebana le tsone. Gonne batho ba tla nna baithati, barati ba madi, . . . ba ba sa utlweng batsadi, . . . ba ba se nang boikgapo, ba ba bogale jo bo tshabegang, ba ba sa rateng se se molemo, . . . barati ba menate go na le go nna barati ba Modimo.” *—2 Timotheo 3:1-5.
Ditiragalo tseo tsotlhe di bontsha motlha o o simologileng ka nako ya Ntwa ya Lefatshe I ka 1914. Mo godimo ga moo, fa e sa le ka ngwaga oo, Bogosi Jwa Modimo bo ntse bo bolelwa mo lefatsheng lotlhe e bile Basupi ba ga Jehofa ba go tsaya e le tshiamelo go dira tiro eo. Tota e bile, kgatiso ya bone e e itsegeng thata ke Tora ya Tebelo E Itsise Bogosi Jwa ga Jehofa.
“Jalo, nnang lo disitse, ka gonne ga lo itse letsatsi le fa e le ura.”—Mathaio 25:13.
^ ser. 14 Fa o batla tshedimosetso e e oketsegileng, bona kgaolo 9 ya buka ya Totatota Baebele e Ruta Eng? e e gatisitsweng ke Basupi ba ga Jehofa. Gape e gone mo www.jw.org/tn.


text:
THUTO 10
Kobamelo ya Lelapa ke Eng?
Go tswa bogologolo Jehofa a ntse a batla gore lelapa le iphe nako ya go nna mmogo go inonotsha le go nonotsha kamano ya lone le ene. (Duteronome 6:6, 7) Ke sone se Basupi ba ga Jehofa ba iphang nako ya go nna mmogo beke le beke mme ba tshware kobamelo ya lelapa—ba tlotla ba iketlile ka dikgang tsa semoya tse di tla ba nonotshang. Le fa o nna o le nosi, o ka dirisa tshono eo go ipha nako le Modimo, gongwe ka go tlhopha sengwe se o ka se dirang go go thusa go ithuta Baebele.
Ke nako ya go atamalana le Jehofa. “Atamelang Modimo, mme o tla lo atamela.” (Jakobe 4:8) Fa re ntse re ithuta mo go oketsegileng ka botho le ditiro tsa ga Jehofa mo Lefokong la gagwe, re kgona go mo itse botoka. Tsela e e motlhofo ya go simolola kobamelo ya lelapa ke ka go dirisa bontlhanngwe jwa nako ya lona lo balela Baebele kwa godimo, gongwe lo dirisa thulaganyo ya beke le beke ya Pokano ya Botshelo le Bodiredi. Mongwe le mongwe mo lelapeng a ka abelwa karolo e e rileng ya mmalo, go tswa foo botlhe mo lelapeng ba ka tlotla ka se ba se ithutileng mo Dikwalong.
Ke nako ya gore maloko a lelapa a atamalane. Tsela e banna le basadi, batsadi le bana ba ratanang ka yone, e a nonofa fa ba ithuta Baebele mmogo e le lelapa. E tshwanetse go nna nako e e itumedisang, e go renang kagiso, e mongwe le mongwe mo lelapeng a itumelelang go nna teng mo go yone. Batsadi ba ka tlhopha ditlhogo tse ba ka tlotlang ka tsone, gongwe ba dirisa dikarolo dingwe tsa makasine wa Tora ya Tebelo le Tsogang! kgotsa tse di mo website ya rona ya jw.org, go ikaegile ka dingwaga tsa bana ba bone. Lo ka nna lwa tlotla ka bothata jo bana ba ileng ba lebana le jone kwa sekolong le gore ba ka bo fenya jang. Goreng lo sa lebe thulaganyo nngwe e e bontshiwang mo thelebisheneng ya JW Broadcasting (tv.jw.org) mme morago ga moo lo bo lo tlotla ka yone? Gongwe lo ka opela dipina tse di tla opelwang kwa dipokanong mme morago ga kobamelo ya lelapa lo itumelele dijonyana tse di motlhofo.
Nako eno e e kgethegileng e lelapa le e dirisang beke le beke go obamela Jehofa mmogo, e tla thusa botlhe go itumelela go ithuta Lefoko la Modimo, mme Jehofa o tla segofatsa maiteko a lona fela thata.—Pesalema 1:1-3.
Ke ka ntlha yang fa re ipha nako ya go nna le kobamelo ya lelapa?
Batsadi ba ka dira jang gore tiragalo eno e nne e botlhe mo lelapeng ba e itumelelang?


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Pesalema 115:1-18
115 Ga go na sepe se e leng sa rona, wena Jehofa, ga go na se-pe se e leng sa rona,+Mme naya leina la gago kgalalelo+Kafa bopelonoming jwa gago jwa lorato, kafa boammaaruring jwa gago.+2 Ke ka ntlha yang fa ditšhaba di tshwanetse go re:+“Jaanong, Modimo wa bone o kae?”+3 Mme Modimo wa rona o kwa magodimong;+Sengwe le sengwe se a natefeletsweng ke go se dira o se dirile.+4 Medingwana ya bone ke selefera le gouta,+Tiro ya diatla tsa motho wa mo lefatsheng.+5 E na le molomo, mme ga e kgone go bua;+E na le matlho, mme ga e kgone go bona;+6 E na le ditsebe, mme ga e kgone go utlwa.+E na le nko, mme ga e kgone go dupa.+7 E na le diatla, mme ga e kgone go tshwara.+E na le dinao, mme ga e kgone go tsamaya;+Ga e ntshe modumo ope ka mometso wa yone.+8 Ba ba e dirang ba tla tshwana fela le yone,+Botlhe ba ba e ikanyang.+9 Wena Iseraele, ikanye Jehofa;+Ke ene thuso ya bone le thebe+ ya bone.10 Wena ntlo ya ga Arone, ikanye Jehofa;+Ke ene thuso ya bone le thebe ya bone.+11 Lona ba lo boifang Jehofa, ikanyeng Jehofa;+Ke ene thuso ya bone le thebe+ ya bone.12 Jehofa ka boene o re gakologetswe; o tla segofatsa,+O tla segofatsa ntlo ya ga Iseraele.+O tla segofatsa ntlo ya ga Arone.+13 O tla segofatsa ba ba boifang Jehofa,+Ba babotlana mmogo le ba bagolo.+14 Jehofa o tla lo naya koketsego,+Lona le bomorwaalona.+15 Ke lona ba lo segofadiwang ke Jehofa,+Modiri wa legodimo le lefatshe.+16 Fa e le magodimo, magodimo ke a ga Jehofa,+Mme lefatshe o le neile bana ba batho.+17 Baswi bone ga ba bake Jah,+Le fa e le bape ba ba fologelang kwa tidimalong.+18 Mme rona re tla baka Jah+Go tloga jaanong go ya bosakhutleng.+Bakang Jah!+


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Isaia 11:1-16
11 Mme go tla tswa kalana+ mo sesaneng sa ga Jese;+ mme letlhogela+ le le tswang mo meding ya gagwe le tla ungwa.+2 Mme moya wa ga Jehofa o tla nna mo go ene,+ moya wa botlhale+ le wa go tlhaloganya,+ moya wa kgakololo le wa thata,+ moya wa kitso+ le wa go boifa Jehofa;+3 mme o tla ipelela go boifa Jehofa.+Mme ga a kitla a atlhola go ya ka sepe fela se a se bonang ka matlho, le fa e le go kgalemela go ya fela ka se a se utlwileng ka ditsebe.+4 O tla atlhola batho ba maemo a a kwa tlase ka tshiamo,+ mme o tla naya ba ba pelonolo ba lefatshe kgalemelo ka thokgamo. O tla itaya lefatshe ka thobane ya molomo wa gagwe;+ mme o tla bolaya moikepi+ ka moya wa dipounama tsa gagwe.5 Mme tshiamo e tla nna moitlamo wa dinōka tsa gagwe,+ le boikanyegi e nne moitlamo wa lotheka+ lwa gagwe.6 Mme phiri e tla nna nakonyana le kwanyana e tonanyana,+ mme lengau le tla botha le potsane, le namane le tawana e e seriri+ le phologolo e e fepilweng sentle tsotlhe di tla nna mmogo;+ mme mosimanyana o tla di etelela pele.7 Le kgomo le bera di tla fula mmogo; bana ba tsone ba tla botha mmogo. Le tau e tla ja lotlhaka jaaka poo.+8 Mme ngwana yo o anyang o tla tshameka fa mosimeng wa kake;+ ngwana yo o kgwisitsweng o tla baya seatla sa gagwe mo mosimeng o o tsenyang lesedi wa noga e e botlhole.9 Ga di kitla di utlwisa botlhoko+ le fa e le go senya mo thabeng ya me yotlhe e e boitshepo;+ ka gonne lefatshe le tla tlala kitso ya ga Jehofa jaaka metsi a khurumeditse lewatle.+10 Mme go tla diragala mo letsatsing leo+ gore go tla nna le modi wa ga Jese+ o o tla bong o eme jaaka sesupo sa ditšhaba.+ Ditšhaba di tla retologa di ya go botsa kwa go ene,+ mme lefelo la gagwe la boikhutso le tla galalela.+11 Go tla diragala mo letsatsing leo gore Jehofa a ntshe seatla sa gagwe gape, lekgetlo la bobedi,+ gore a tseye masalela a batho ba gagwe a a tla salang go tswa kwa Asiria+ le kwa Egepeto+ le kwa Patherose+ le kwa Kushe+ le kwa Elama+ le kwa Shinare+ le kwa Hamathe le kwa ditlhaketlhakeng tsa lewatle.+12 Mme ruri o tla tsholeletsa ditšhaba sesupo a bo a phuthe ba ba phatlaladitsweng ba Iseraele;+ le ba ba gasamisitsweng ba Juda o tla ba phutha mmogo go tswa kwa dintlheng tse nnè tsa lefatshe.+13 Mme lefufa la ga Eferaime le tla tloga,+ le ba ba bontshang Juda bobaba ba tla kgaolwa. Eferaime ga a kitla a fufegela Juda, le fa e le Juda go bontsha Eferaime bobaba.+14 Mme ba tla fofela mo legetleng la Bafilisitia go ya bophirima;+ ba tla gapa barwa ba Botlhaba+ mmogo. Ba tla ntshetsa Edoma le Moabe seatla,+ mme bomorwa Amona e tla nna babusiwa ba bone.+15 Mme ruri Jehofa o tla kgaola loleme lwa lewatle la Egepeto,+ a bo a kgatikanyetse Noka+ seatla moya wa gagwe o tuka. Mme o tla e itaya mo melatswaneng ya yone e e phothoselang e supa, mme o tla dira gore batho ba tsamaye ka bompaatšhane ba bone.+16 Mme go tla nna le tsela e kgolo+ e e tswang mo Asiria ya masalela+ a batho ba gagwe ba ba tla salang,+ fela jaaka go ne ga nna le ya Iseraele mo letsatsing la fa a tla a tswa mo lefatsheng la Egepeto.


text:
KAROLO 11
A Jehofa O a Re Reetsa?
Modimo o utlwa dithapelo tsa rona. 1 Petere 3:12
Jehofa ke “Moutlwi wa thapelo.” (Pesalema 65:2) O batla gore re bue le ene go tswa pelong.
Rapela Jehofa fela.
Go na le dilo di le dintsi tse re ka di rapelelang. 1 Johane 5:14
Rapelela gore thato ya Modimo e dirwe kwa legodimong le mo lefatsheng.
Rapela ka leina la ga Jesu go bontsha gore o anaanela se a go diretseng sone.
Kopa Jehofa gore a go thuse go dira se se siameng. O ka nna wa rapelela le dijo, tiro, bonno, diaparo le botsogo.
Ithute mo go Oketsegileng
DIKGANG TSE DI TSWANG KWA MODIMONG!
O ka Atamalana Jang le Modimo?
Bona gore a Modimo o araba dithapelo tsotlhe, kafa re tshwanetseng go rapela ka gone le dilo tse dingwe tse re ka di dirang gore re atamalane le Modimo.


text:
BASHA BA BOTSA JAANA
A go Botlhokwa Gore ke Tlhopha Mmino o o Ntseng Jang?
“Ke simolola letsatsi ka go letsa mmino. Fa ke tsena mo koloing, ke letsa mmino. Fa ke le kwa gae, ke iketlile, ke phepafatsa tota le fa ke bala, ke letsa mmino. Ke reetsa mmino ka dinako tsotlhe.”—Carla.
A le wena o rata mmino jaaka Carla? Fa go le jalo, setlhogo seno se tla go thusa gore o itumelele mmino, o tile dikotsi tsa one le go tlhopha mmino o o siameng.
Melemo
Re ka tshwantsha go reetsa mmino le go ja dijo. Mo maemong ano oomabedi, go ikaegile ka gore o tlhopha eng le gore o dira jalo ka selekanyo se se kana kang. Ela tlhoko:
Mmino o kgona go dira gore o ikutlwe botoka.
“Fa letsatsi la me le sa ntsamaele sentle, ke tsenya mmino o ke o ratang mme ka bonako fela, ke ikutlwa botoka thata.”—Mark.
Mmino o ka go gopotsa dilo tsa nako e e fetileng.
“Ka dinako tse dingwe, pina e e rileng e nkgopotsa sengwe se ke se ratang, ka jalo, nako le nako fa ke e utlwa, ke a itumela.”—Sheila.
Mmino o ka dira gore batho ba nne seoposengwe.
“Ke ne ka tsholola dikeledi nako nngwe fa ke ne ke le kwa kopanong ya boditšhabatšhaba ya Basupi ba ga Jehofa, fa batho botlhe ba ba etileng ba ne ba opela pina e e konelang. Re ne re bua dipuo tse di farologaneng mme mmino o ne o dira gore re ikutlwe re le seoposengwe.”—Tammy.
Mmino o ka go thusa gore o nne le dinonofo tse di molemo.
“Go ithuta go tshameka sedirisiwa sengwe sa mmino go go thusa gore o ithute go nna boikgapo le go nna pelotelele. O ka se ithute mmino ka bonako fela. Tsela e le nngwe fela ya go o itse, ke ka go ikatisa.”—Anna.
A o ne o itse? Buka e telele go di gaisa tsotlhe mo Baebeleng ya Pesalema, e na le dipina di le 150.
Dikotsi
Fela jaaka dijo tse di nang le botlhole, go na le mmino o o kotsi. Ela tlhoko lebaka la seo.
Dipina tse dintsi di na le mafoko a thobalano.
“Go bonala e kete mmino otlhe o o ratiwang thata o bua ka thobalano. Ga ba tlhole ba leka go o fitlha.”—Hannah.
Baebele ya re: “A kgokafalo le boitshekologo jwa mofuta mongwe le mongwe kgotsa bogagaru di se ka tsa ba tsa umakwa mo go lona.” (Baefeso 5:3) Ipotse jaana: ‘A mmino o ke o reetsang o dira gore go nne thata go ikobela kgakololo eno?’
Go na le mmino o o ka go bakelang mahutsana.
“Ka dinako tse dingwe, ke lala ke sa robala bosigo ke reeditse mmino o o dirang gore ke akanye ka dilo tse di utlwisang botlhoko thata le tse di ngomolang pelo. Mmino o o ntseng jalo o dira gore ke nne le dikakanyo tse di sa siamang.”—Tammy.
Baebele ya re: “Go feta tsotlhe tse dingwe tse di tshwanetseng go disiwa, dibela pelo ya gago.” (Diane 4:23) Ipotse jaana: ‘A mmino o ke o reetsang o dira gore ke akanye ka dilo tse di sa siamang?’
Go na le mmino o o ka dirang gore o galefe.
“Ke na le bothata jwa go reetsa mmino o o rotloetsang kgalefo le letlhoo. Ke ile ka lemoga gore fa ke sena go o reetsa, maikutlo a me a a fetoga. Ba lelapa la gaetsho le bone ba ile ba lemoga seo.”—John.
Baebele ya re: “Di tloseng tsotlhe mo go lona, tšhakgalo, bogale, bosula, puo ya go kgoba, le puo e e ferosang sebete e e tswang mo molomong wa lona.” (Bakolosa 3:8) Ipotse jaana: ‘A mmino o ke o reetsang o dira gore ke nne motho yo o bogale yo o sa akanyetseng maikutlo a ba bangwe?’
Ke eng se re ithutang sone? Gore re tshwanetse go tlhopha mmino o o siameng. Ke se mosha mongwe yo o bidiwang Julie a ileng a leka go se dira. A re: “:Nako le nako ke leba mmino o ke nang le one go tswa foo ke latlha o ke lemogang gore ga o a siama. Ga go motlhofo go dira jalo mme gone ke a itse gore ke dira se se siameng.”
Mosha mongwe yo o bidiwang Tara le ene o dira se se tshwanang. A re: “Ka dinako tse dingwe, seteishene sengwe se tla bo se tshameka pina e e nang le moribo o o monate mme ke reetsa mafoko a yone sentle, fa ke lemoga gore ga e a siama, ke fetola seteishene seo. Go dira jalo go tshwana le go loma legapu le le rokotsang mathe gangwe fela go tswa foo o bo o le latlha! Mme fa ke kgona go tila go reetsa pina e e buang ka thobalano, ke tla kgona go tila go robalana pele ke nyalwa. Ga ke batle go itlhokomolosa tlhotlheletso e mmino o ka nnang le yone mo go nna.”


text:
Ditsela Tsa go Fenya Bothata Jwa go Ikutlwa o sa Sireletsega
LESEA le le sa tswang go tsholwa ga le kgone go itira sepe. Fa re tsholwa, re ne re ikaegile gotlhelele ka batsadi ba rona gore ba re sireletse. Fa re ne re ithuta go tsamaya, re ne re kopana le batho ba re sa ba itseng ba re neng re bona e kete ke mekaloba. Ba ne ba re tshosa, ntle le fa batsadi ba rona ba le gaufi le rona. Mme re ne re ikutlwa re sireletsegile fa re tshwara seatla sa mmè kgotsa rre wa rona.
Ka nako ya fa re ne re sa ntse re le bana, boitekanelo le boitumelo jwa rona di ne di ikaegile ka gore batsadi ba rona ba re rate le go re kgothatsa. Go lemoga gore ba a re rata go ne go dira gore re ikutlwe re sireletsegile le go feta. Fa ba ne ba re tlhomamisetsa gore re dira bontle, re ne re nna motlotlo e bile re gatela pele.
Fa re ntse re gola, ditsala tsa rona tse re atamalaneng thata le tsone di ne di dira gore re ikutlwe re sireletsegile le go feta. Re ne re phuthologa fa re na le bone e bile ba ne ba dira gore re se ka ra tshoga thata fa re le kwa sekolong.
Tota dintlha tseno di tlhalosa tsela e e siameng e bana ba tshwanetseng go godisiwa ka yone. Bana bangwe ba nna le ditsala di le mmalwa fela tse ba atamalaneng le tsone, mme ba bangwe ba le bantsi batsadi ba bone ga ba ba eme nokeng go le kalo. Melissa * a re: “Nako le nako fa ke bona ditshwantsho tsa malapa a a atamalaneng thata a dira dilo mmogo, ke akanya jaana, ‘ke eletsa e kete le nna nkabo ke ile ka itumelela botshelo jo bo ntseng jaana fa ke ne ke le monnye.’” Gongwe le wena o ikutlwa jalo.
MATHATA A GO GODISIWA O SA SIRELETSEGA
Fa o ne o sa ntse o le ngwana, gongwe o ne o sa itshepe. Gongwe o ne o sa ratiwe go le kalo e bile o sa kgothadiwe. Go ka direga gore o sa ntse o gopola gore batsadi ba gago ba ne ba lwetse ruri, e leng se se dirileng gore ba kgaogane—sengwe se o ka tswang o akanya gore ke phoso ya gago mme tota go sa nna jalo. E bile se se maswe le go feta, gongwe mongwe wa batsadi ba gago o ne a go sotla ka mafoko kgotsa mo mmeleng.
Ngwana yo o ikutlwang a sa sireletsega a ka tsibogela boemo joo jang? Bangwe ba feleletsa ba dirisa diokobatsi kgotsa ba nwa bojalwa ka tsela e e feteletseng ba sa ntse ba le mo dingwageng tsa bosha. Ba bangwe ba nna maloko a digongwana tsa bosenyi gonne ba batla bangwe ba ba ka atamalanang le bone. Basha ba ba ikutlwang ba sa sireletsega ba ka nna ba itlhaganelela go ratana, ba batla mongwe yo o ka ba ratang le yo o ba kgatlhegelang. Mme gone, gantsi dikamano tseno ga di nnele ruri, e bile gantsi fa di senyega, di etegetsa boemo.
Basha ba ba sa sireletsegang ba ba tilang go wela mo dikotsing tseno, ba ka nna ba gola ba iteba e se batho ba sepe. Ana o tlhalosa jaana: “Ke ne ka tlhomamisega gore ga ke motho wa sepe ka gonne mmè o ne a tlhola a mpolelela jalo gangwe le gape. Ga ke gopole a nkakgola kgotsa a mpontsha gore o a nthata.”
Go na le dilo tse dingwe tse di ka dirang gore re ikutlwe re sa sireletsega. Re ka nna ra ikutlwa jalo ka ntlha ya kutlobotlhoko e e garolang pelo e e bakilweng ke tlhalo, dikgwetlho tsa bogodi kgotsa go tshwenyega ka ditebego tsa rona. Go sa kgathalesege gore maikutlo ano a bakilwe ke eng, a ka dira gore re se ka ra itumela e bile a ka senya dikamano tsa rona le batho ba bangwe. Re ka dira eng gore re a fenye?
MODIMO O A RE KGATHALELA
Re tshwanetse go itse gore re ka bona thuso. Rotlhe re na le mongwe yo o ka re thusang, mongwe yo o batlang go re thusa—motho yoo ke Modimo ka boene.
Modimo o ne a dirisa moporofeti Isaia go re kwalela molaetsa ono: “O se ka wa leba kwa le kwa, gonne ke Modimo wa gago. Ke tla go thatafatsa. Ke tla go thusa tota. Ruri ke tla go ngangatlela ka thata ka seatla sa me sa moja sa tshiamo.” (Isaia 41:10, 13) Eleruri go a gomotsa go itse gore Modimo o batla go re tshwara ka seatla ka tsela ya tshwantshetso! Ga re tlhoke go tlhobaela!
Baebele e bua ka baobamedi ba Modimo ba ba neng ba tlhobaela, le fa go ntse jalo, ba ile ba ithuta go tshwara seatla sa Modimo. Mmaagwe Samuele e bong Hana o ne a ikutlwa e se motho wa sepe ka gonne e ne e le moopa. Gantsi o ne a sotliwa ka ntlha ya boemo jono. Ka ntlha ya seo, o ne a se na keletso ya dijo e bile gantsi o ne a lela. (1 Samuele 1:6, 8) Mme fa a sena go bulela Modimo mafatlha, o ne a tlogela go tshwenyega.—1 Samuele 1:18.
Mopesalema Dafide le ene o ne a tle a ikutlwe a sa sireletsega. Kgosi Saulo o ne a fetsa dingwaga a mo tsoma. Dafide o ne a falola ka makgetlo a le mmalwa fa Saulo a ne a leka go mmolaya mme ka dinako dingwe o ne a ikutlwa e kete o hupediwa ke mathata. (Pesalema 55:3-5; 69:1) Go sa kgathalesege maemo ano, o ne a kwala jaana: “Ke tla rapama ke bo ke robala ka kagiso, gonne wena o le nosi, Jehofa, o dira gore ke nne ka polokesego.”—Pesalema 4:8.
Hana le Dafide ba ne ba latlhela mekgweleo ya bone ya maikutlo kwa go Jehofa mme ba lemoga gore o a ba tshegetsa. (Pesalema 55:22) Re ka dira jang se se tshwanang gompieno?
DITSELA TSE THARO TSA GO IKUTLWA O SIRELETSEGILE
1. Tsaya Jehofa e le Rre mme o ithute go mo ikanya.
Jesu o ne a re kgothaletsa gore re itse Rraagwe, “Modimo yo o esi wa boammaaruri.” (Johane 17:3) Moaposetoloi Paulo o re tlhomamisetsa gore Modimo ‘ga a kgakala thata le mongwe le mongwe wa rona.’ (Ditiro 17:27) Jakobe o ne a kwala jaana: “Atamelang Modimo, mme o tla lo atamela.”—Jakobe 4:8.
Go itse gore re na le Rre yo o kwa legodimong yo o re ratang le yo o amegang ka rona, ke sengwe sa botlhokwa se se ka re thusang go fenya maikutlo a go tlhobaela. Gone ke boammaaruri gore go ka nna ga tsaya nako gore o kgone go ikanya Modimo ka tsela eo, mme gone, batho ba le bantsi ba lemogile gore go dira seo ruri go a thusa. Caroline a re: “Fa ke ne ke simolola go tsaya Jehofa e le Rre, ke ne ka nna le mongwe yo ke neng nka kgona go mmulela mafatlha. Seo se ne sa dira gore ke ikutlwe ke imologile fela thata!”
Rachel a re: “Jehofa ke ene a nthusitseng gore ke ikutlwe ke sireletsegile fa batsadi ba me ba ne ba ntlogetse ke le nosi. Ke ne ke kgona go bua le ene ke mo kopa gore a nthuse ka mathata a me. Mme o ne a nthusa.” *
2. Batla lelapa la batho ba ba ratang Modimo.
Jesu o ne a ruta barutwa ba gagwe gore ba tsaane e le bakaulengwe le bokgaitsadi. O ne a ba raya a re: “Lona lotlhe lo bakaulengwe.” (Mathaio 23:8) O ne a batla gore barutwa ba gagwe ba boammaaruri ba ratane mme ba nne lelapa le legolo le le obamelang Modimo.—Mathaio 12:48-50; Johane 13:35.
Diphuthego tsa Basupi ba ga Jehofa di leka ka natla go dira gore go nne le lorato le kgomotso mo lelapeng leno la bone le le obamelang Modimo. (Bahebera 10:24, 25) Ba le bantsi ba lemogile gore dipokano tsa phuthego di tshwana le setlolo se se alafang dintho le matsadi a ba nang le one mo maikutlong.
Eva a re, “ke ne ke na le tsala e e molemo mo phuthegong, e e neng e tlhaloganya botlhoko jo ke neng ke le mo go jone. O ne a ntheetsa, a mpalela e bile a rapela le nna. O ne a tlhomamisa gore ga ke nosi. O ne a nthusa gore ke bule mafatlha le gore ke imologe. E re ka a ne a nkeme nokeng, ke ne ka simolola go ikutlwa ke sireletsegile le go feta.” Rachel o oketsa ka gore, “ke ne ka iponela ‘mmè le rre’ mo phuthegong. Ruri ba ne ba dira gore ke ikutlwe ke ratiwa e bile ke sireletsegile.”
3. Nna lorato o bo o nne pelonomi mo go ba bangwe.
Go rata ba bangwe le go nna pelonomi mo go bone, go dira gore botsala jwa lona bo nnele ruri. Jesu o ne a re: “Go na le boitumelo jo bogolo mo go abeng go na le jo bo leng gone mo go amogeleng.” (Ditiro 20:35) Ga go pelaelo gore fa re rata ba bangwe, le bone ba tla re rata. Jesu o ne a raya barutwa ba gagwe a re: “Itlwaetseng go aba, mme batho ba tla lo abela.”—Luke 6:38.
Fa re rata ba bangwe mme le bone ba re rata, re tla ikutlwa re sireletsegile thata. Jaaka Baebele e tlhalosa, “lorato ga lo ke lo fela.” (1 Bakorintha 13:8) María a re: “Ke a itse gore maikutlo mangwe a a sa siamang a ke nang le one ka nna, tota ga a boammaaruri. Ke fenya bothata jono ka go thusa ba bangwe go na le go tlhoma mogopolo mo go nna fela. Ka metlha ke ikutlwa ke kgotsofetse fa ke direla batho ba bangwe sengwe.”
BATHO BOTLHE BA TLA NNA LE TSHIRELETSEGO
Dintlha tse go tlotlilweng ka tsone fa godimo ga di tshwane le ‘molemo wa makgonatsotlhe’ o o fodisang ka ponyo ya leitlho e bile o dira gore o se ka wa tlhola o lwala. Mme gone, di ka dira gore o ikutlwe botoka thata. Caroline a re: “Ke sa ntse ke a tle ke ikutlwe ke sa sireletsega. Le fa go ntse jalo, gone jaanong ga ke tlhole ke ikutlwa ke se motho wa sepe. Ke a itse gore Modimo o a nkgathalela e bile ke na le ditsala tse dintsi tse ke atamalaneng thata le tsone tse di dirang gore ke ikutlwe ke sireletsegile.” Rachel le ene o ikutlwa jalo. A re: “Gangwe le gape ke fekeediwa ke khutsafalo. Le fa go ntse jalo, ke na le bakaulengwe le bokgaitsadi ba nka kopang kgakololo mo go bone, ba ba nthusang go leba dilo ka tsela e e siameng. Mo godimo ga moo, ke na le Rre yo o kwa legodimong yo ke buang le ene letsatsi le letsatsi. Seo se dira gore ke ikutlwe ke sireletsegile tota.”
Baebele e bua ka lefatshe le lesha la mo isagweng le mo go lone mongwe le mongwe wa rona a tla ikutlwang a sireletsegile
Gape go na le tharabololo e e tla nnelang ruri. Baebele e bua ka lefatshe le lesha la mo isagweng le mo go lone mongwe le mongwe wa rona a tla ikutlwang a sireletsegile. E solofetsa jaana: “Ba tla nna, mongwe le mongwe ka fa tlase ga mofine wa gagwe le ka fa tlase ga setlhare sa gagwe sa mofeige, mme go tla bo go se na ope yo o ba boifisang.” (Mika 4:4) Ka nako eo, ga go ope yo o tla dirang gore re ikutlwe re sa sireletsega e bile ga go ope yo o tla re utlwisang botlhoko. Tota le matsadi a a botlhoko a nako e e fetileng, ‘ga re kitla re a gakologelwa.’ (Isaia 65:17, 25) Modimo le Morwawe, Keresete Jesu, ba tla tlisa “tshiamo ya boammaaruri.” Mme seno se tla felela ka gore go nne le “tidimalo le polokesego ka bosakhutleng.”—Isaia 32:17.
^ ser. 5 Maina otlhe a fetotswe.
^ ser. 21 Basupi ba ga Jehofa ba ithuta Baebele mahala le batho ba ba ka ratang go atamalana le Modimo.
Ithute mo go Oketsegileng
DIKARABO TSA DIPOTSO TSA BAEBELE
A Modimo o Tla Nthusa Fa ke Mo Rapela?
A ruri Modimo o a amega ka mathata a rona?


text:
BASHA BA BOTSA JAANA
A re Ditsala Kgotsa re a Ratana?—Karolo 1: Ke Eng Se ke Se Bonang?
O rata motho yono wa bong bo sele e bile o tlhomamisegile gore le ene o ikutlwa ka tsela e e tshwanang. Lo romelelana melaetsa ka dinako tsotlhe, lo tlhola lo le mmogo kwa dikokoanong . . . , e bile mengwe ya melaetsa ya gagwe e bontsha gore o a go kgatlhegela.
Ka jalo, o mmotsa gore tota go diragalang magareng ga lona gore o tlhomamisege gore loobabedi lo leba dilo ka go tshwana. O go araba a reng? A re: “Ke go tsaya o le tsala fela e seng sepe gape.”
Kafa o ikutlwang ka gone
Lebaka la go bo go direga
Se o ka se dirang
Kafa o ikutlwang ka gone
“Ke ne ke galefile thata, ke mo galefetse e bile le nna ke ikgalefetse! Re ntse re romelelana melaetsa letsatsi le letsatsi e bile o ne a bontsha gore o a nkgatlhegela. Ke ile ka feleletsa ke mo rata.”—Jasmine.
“Nna le mosetsana yono re ne re tlhola re tsamaya le banyalani bangwe pele ba nyalana. Ka dinako dingwe, go ne go lebega e kete le rona re a ratana. Nna le ene re ne re tlhola re tlotla thata mme re ne ra simolola go romelelana melaetsa. Ke ne ka utlwa botlhoko tota fa a mpolelela gore o ne a ntsaya ke le tsala fela le go utlwa gore nako eno yotlhe o ntse a ratana le mongwe o sele.”—Richard.
“Mosimane mongwe o ne a tlhola a nthomelela melaetsa letsatsi le letsatsi e bile ka dinako tse dingwe re ne re bontshana gore re a kgatlhegelana. Mme fa ke mmolelela gore ke ikutlwa jang ka ene, o ne a tshega a bo a nthaya a re: ‘Nna ga ke batle go ratana le ope gone jaanong!’ Ke ne ka lela lobaka lo loleele.”—Tamara.
Sa botlhokwa: Fa o akanya gore wena le motho yo mongwe lo a kgatlhegelana mme moragonyana o bo o lemoga gore ke wena fela o ikutlwang jalo ka ene, go tlwaelegile go ikutlwa o galefile, o tlhabilwe ke ditlhong e bile o tsieditswe. Lekawana lengwe le le bidiwang Steven la re: “Ke ne ke gamaregile tota fa seo se direga e bile se ne sa nkutlwisa botlhoko thata. Go ne ga ntsaya lobaka gore ke tshepe motho yo mongwe.”
Lebaka la go bo go direga
Go romelelana melaetsa le go dirisa metswedi ya Internet go dira gore go nne motlhofo go nna le maikutlo a lorato mo mothong yo tota a sa go kgatlhegeleng. Ela tlhoko se basha bangwe ba se buang.
“Motho a ka go romelela melaetsa e le fela go intsha bodutu mme wena o bo o akanya gore o a go kgatlhegela. Mme fa a go romelela melaetsa letsatsi le letsatsi, o ka nna wa akanya gore o go tsaya o le botlhokwa thata.”—Jennifer.
“Motho yo mongwe a ka tswa a batla yo a ka ratanang le ene mme yo mongwe ene a batla motho yo a ka tlotlang le ene fela, mongwe yo a ka dirang gore a itshepe.”—James.
“Go romela molaetsa fela o o reng o ‘robale sentle’ go ka dira gore motho yoo a akanye gore o a mo kgatlhegela mme wena o ka tswa o ne o o romela fela.”—Hailey.
“Emoticon ya smiley face e ka tswa e raya gore, ‘ke nna botsalano fela’ kgotsa ‘ke a go kgatlhegela.’ Ka dinako tse dingwe, motho yo o romelelwang molaetsa oo a ka tswa a akanya gore o a kgatlhegelwa.”—Alicia.
Sa botlhokwa: O se ka wa akanya gore motho o a go kgatlhegela fa tota ene a le botsalano fela.
A go motlhofo? Le e seng! Baebele ya re: “Pelo e boferefere go gaisa sengwe le sengwe mme e gagamalela se e se batlang.” (Jeremia 17:9) Pelo e ka dira gore o akanye gore motho o a go kgatlhegela mme tota go sa nna jalo.
Se o ka se dirang
Akanyetsa dilo sentle. Iphe nako ya go akanya ka botsalano jwa lona. Ipotse jaana: ‘A ke na le mabaka a a utlwalang a go akanya gore motho yono o dirisana le nna fela ka tsela e e kgethegileng?’ O se ka wa letla maikutlo a gago gore a hupetse ‘maatla a gago a go akanya.’—Baroma 12:1.
Nna kelotlhoko. Go na le go tlhoma mogopolo thata mo matshwaong a a ka tswang a dira gore o akanye gore ga lo ditsala fela, ela tlhoko matshwao a a ka dirang gore o belaele kgang eo. O se ka wa akanya gore fa o kgatlhegela motho yo mongwe, seo se raya gore le ene o ikutlwa jalo.
Nna pelotelele. Go fitlha motho yoo a go bolelela gore o batla gore lo ratane, se fetse nako e ntsi mo botsalanong joo jwa lona ka gonne o ka tla wa utlwa botlhoko.
Ikanyege. Baebele ya re go na le “nako ya go bua.” (Moreri 3:7) Fa o batla go itse gore a motho o a go kgatlhegela, mmotse! Lekgarebe lengwe le le bidiwang Valerie la re: “Fa motho a sa go kgatlhegele, go botoka go utlwa botlhoko ka nako eo go na le go fetsa dikgwedi pele o lemoga gore motho yoo o ne a sa go kgatlhegele kwa tshimologong.”
Sa botlhokwa: Diane 4:23 ya re: “Dibela pelo ya gago.” Fa o kgatlhegela mongwe, batlisisa gore a le ene o a go kgatlhegela. Fa o leta go fitlha o nna le maikutlo a lorato mo mothong pele o mmotsa, go tshwana le go jala semela mo lejeng.
Fa o itse gore motho o a go rata, mme gone o setse o godile sentle e bile o siametse go ratana, go tswa mo go wena gore a o batla go tsweletsa maikutlo ao kana jang. Se lebale, lenyalo le le nonofileng le nna gone fa monna le mosadi ba na le mekgele e e tshwanang ya semoya e bile ba bua ka maikutlo a bone le go ikanyega. (1 Bakorintha 7:39) Tota e bile, ba simolola e le ditsala tse di molemo, le fa ba sena go nyalana, ba tswelela e ntse e le ditsala tse di molemo.—Diane 5:18.
Ithute mo go Oketsegileng
BASHA BA BOTSA JAANA
A re Ditsala Kgotsa re a Ratana?—Karolo 2: Ke Dira Gore a Akanye Eng?
A tsala ya gago e akanya gore o batla gore lo ratane? Bona dikakantsho tseno.


text:
Pego ya seemo sa setšhaba ka Motlotlegi Lt Gen. Seretse Khama Ian Khama, Tautona wa lefatshe la Botswana, mo pulong ya setlha sa botlhano sa palamente ya boferabongwe.1. Motsamaisa dipuisano tsa palamente, ke lebogela sebaka se o se mphileng se, go itsise kokoano e e tlotlegang e, ka tshekatsheko ya diphitlhelelo tsa setšhaba sa rona ga mmogo le dikgwetlho, mo pegong ya me ya ntlha ka seemo sa setšhaba, e bile e le ya bofelo pele ga ditlhopho tsa rona tsa setšhaba. 2. Le fa go ntse jalo, re tshwanetse go itse gore, go diragatsa ditlhokego tsa setšhaba, ga go a tshwanela go lejwa mo ditirong tsa puso fela e le nosi. Bokgoni jwa go gatela pele
PEGO YA SEEMO SA SETŠHABA KA MOTLOTLEGI Lt. GEN SERETSE
Printable version
E baakantswe la bofelo ka 07 Lwetse 2009 ka 02:17 Mo Mosong


text: Goromente wa Botswana o dirile maitlamo a go nna le maduo a ‘Zero NEW INFECTIONS BY 2016). Lenaneo la bodirelo la setshaba la go dirisa maiteko a go thibela mogare wa HIV mo Botswana le mo maemong a tshwanang le tebelopele o diragatsa lenaneo la thibelo ka mashetla,go aga lenaneo la National Strategic Framework,le le tla tswalang diphatha tse di leng teng mo go direng mananeo ga gompieno le go oketsa,go tshwaraganya le go godisa go tsiboga ga setshaba.Maano kgatelelo a legato le le latelang la National Strategic Framework(NSF)le go feta,e tshwanetse go nna a gidisa ithibelo mogare.UNAIDS e tlhalosa ‘scaling up’ e le go netefatsa gore maano a a lolameng a ithibelo mogare e e ikaegileng mo bosuping,a bona kanamiso e e kgotsofatsang,tiriso e e kwa godimo e e kgotsofatsang,tiriso e e kwa godimo e e mashetla mo nakong e e tshwanetseng go re e bontshe/supe maduo a a kwa godimo a botsogo mo setshabeng.


text:
KGAOLO YA LESOMETHATARO
Ema o Nitame mo Kobamelong ya Boammaaruri
Baebele e ruta eng ka go dirisa ditshwantsho?
Bakeresete ba leba jang malatsi a a ketekwang a bodumedi?
O ka tlhalosetsa ba bangwe jang ka bodumedi jwa gago kwantle ga go ba kgopisa?
1, 2. O tshwanetse go ipotsa potso efe fa o sena go kgaogana le bodumedi jwa maaka, mme o akanya gore ke ka ntlha yang fa seno se le botlhokwa?
A RE re o ile wa lemoga gore tikologo yotlhe e o nnang mo go yone e leswafaditswe ka tsela nngwe. Go na le mongwe yo o ntseng a latlhela dilo tse di botlhole mo lefelong la gaeno mme lo sa mmone, mme jaanong dilo tseno di tsenya botshelo jwa lona mo kotsing. O ne o tla dira eng? Ga go pelaelo gore o ne o tla fuduga mo lefelong leo fa o ne o ka kgona. Mme fa o sena go fuduga, o sa ntse o tla tshwanelwa ke go araba potso eno e e botlhokwa, ‘A ga ke a tsenwa ke botlhole?’
2 Go ntse fela jalo le ka bodumedi jwa maaka. Baebele e bontsha gore kobamelo e ntseng jalo e leswafaditswe ke dithuto tse di leswe le ditlwaelo tsa yone. (2 Bakorintha 6:17) Ke gone ka moo go leng botlhokwa gore o tswe mo go “Babelona o Mogolo,” e leng bodumedi jotlhe jwa maaka. (Tshenolo 18:2, 4) A o dirile jalo? Re a go akgola fa e le gore o setse o dirile jalo. Mme go dira jalo ga se fela kgang ya go kgaogana le bodumedi jwa maaka. Fa o sena go dira jalo, o tshwanetse go ipotsa go re, ‘A ke sa ntse ke na le matshwao mangwe a bodumedi jwa maaka?’ A ko o akanye ka dikai tse di latelang.
DITSHWANTSHO LE GO OBAMELA BAGOLOGOLWANE
3. (a) Baebele ya reng ka go dirisa ditshwantsho, mme ke ka ntlha yang fa bangwe ba ka nna ba go fitlhela go le thata go di leba ka tsela e Modimo a di lebang ka yone? (b) O tshwanetse go dira eng ka dilo tse o nang le tsone tse di amanang le kobamelo ya maaka?
3 Batho bangwe ba feditse dingwaga di le dintsi ba na le ditshwantsho tsa bodumedi mo matlong a bone. A le wena o na le tsone? Fa e le gore o na le tsone, o ka nna wa akanya gore ga go a tlwaelega kgotsa gore ga go a siama go rapela Modimo o sa di dirise. E bile o ka tswa o sa batle go kgaogana le dingwe tsa tsone. Mme Modimo ke ene a tlhalosang gore o tshwanetse a obamelwa jang, e bile Baebele e ruta gore ga a batle gore re dirise ditshwantsho. (Ekesodo 20:4, 5; Pesalema 115:4-8; Isaia 42:8; 1 Johane 5:21) Ka jalo, o ka ema o nitame mo kobamelong ya boammaaruri ka go senya dilo dipe fela tse o nang le tsone tse di amanang le kobamelo ya maaka. Leka go di leba ka tsela e Jehofa a di lebang ka yone—jaaka dilo tse di “makgapha.”—Duteronome 27:15.
4. (a) Re itse jang gore go obamela bagologolwane ga go na mosola? (b) Ke ka ntlha yang fa Jehofa a ile a iletsa batho ba gagwe go nna le seabe mo ditirong le fa e le dife fela tsa bodimona?
4 Kobamelo ya bagologolwane le yone e atile mo ditumelong di le dintsi tsa maaka. Pele bangwe ba ithuta Baebele, ba ne ba dumela gore baswi ba a ikutlwa mme ba kwa lefelong lengwe le le sa bonaleng le gore ba ka kgona go thusa batshedi kana go ba gobatsa. Gongwe le wena o ne o tle o dire dilo di le dintsi go leka go itumedisa bagologolwane ba gago ba ba suleng. Mme jaaka o ithutile mo Kgaolong ya 6 ya buka eno, ga go na gope kwa baswi ba tshelang gone. Ka jalo, go leka go bua le bone ga go na go thusa ka sepe. Melaetsa epe fela e go bonalang e kete e tswa kwa mothong mongwe yo o suleng yo re neng re mo rata thata tota e tswa kwa madimoneng. Ka jalo, Jehofa o ne a iletsa Baiseraele go leka go bua le baswi kgotsa go nna le seabe mo ditirong tsa bodimona jwa mofuta ope fela.—Duteronome 18:10-12.
5. O ka dira eng fa e le gore mo nakong e e fetileng o ne o dirisa ditshwantsho kgotsa o obamela bagologolwane?
5 O ka dira eng fa e le gore mo nakong e e fetileng o ne o dirisa ditshwantsho kgotsa o obamela bagologolwane? Bala ditemana dingwe tsa Baebele o bo o tlhatlhanye ka tsone tse di bontshang kafa Modimo a lebang dilo tseno ka gone. Rapela Jehofa letsatsi le letsatsi o mmolelele ka keletso e o nang le yone ya go batla go ema o nitame mo kobamelong ya boammaaruri, mme o mo kope gore a go thuse go akanya ka tsela e a akanyang ka yone.—Isaia 55:9.
BAKERESETE BA BOGOLOGOLO BA NE BA SA KETEKE KERESEMOSE
6, 7. (a) Gatwe go ketekwa eng ka Keresemose, mme a balatedi ba ga Jesu ba lekgolo la ntlha la dingwaga ba ne ba e keteka? (b) Meletlo ya malatsi a botsalo e ne e amana le eng mo motlheng wa barutwa ba pele ba ga Jesu?
6 Kobamelo ya motho e ka leswafadiwa ke bodumedi jwa maaka fa e le gore mo go jone go ketekwa malatsi a a rategang thata a bodumedi. Ka sekai, akanya ka Keresemose. Ga twe Keresemose ke letsatsi la go keteka botsalo jwa ga Jesu Keresete, mme mo e ka nnang bodumedi bongwe le bongwe jo bo ipolelang gore ke jwa Bokeresete bo a e keteka. Le fa go ntse jalo, ga go na bosupi bope jo bo bontshang gore barutwa ba ga Jesu ba lekgolo la ntlha la dingwaga ba ne ba keteka letsatsi leo. Buka ya setlhogo se se reng Sacred Origins of Profound Things e tlhalosa jaana: “Dingwaga di le makgolo a mabedi morago ga botsalo jwa ga Keresete, ga go na ope yo o neng a itse gore o tsetswe leng, e bile ke batho ba le mmalwa fela ba ba neng ba itshwenya ka go batla go itse letsatsi le a tsetsweng ka lone.”
7 Tota le fa barutwa ba ga Jesu ba ka bo ba ne ba itse gore o tsetswe ka letsatsi lefe, ba ne ba se kitla ba le keteka. Ka ntlha yang? Ka gonne jaaka fa The World Book Encyclopedia e tlhalosa, Bakeresete ba pele “ba ne ba leba go ketekwa ga letsatsi lepe la botsalo e le ngwao ya boheitane.” Meletlo e mebedi fela ya botsalo e e umakiwang mo Baebeleng ke ya babusi ba babedi ba ba neng ba sa obamele Jehofa. (Genesise 40:20; Mareko 6:21) Gape, meletlo ya botsalo e ne e ketekwa go tlotla medingwana ya boheitane. Ka sekai, ka May 24, Baroma ba ne ba keteka botsalo jwa modingwana yo o bidiwang Diana. Mo letsatsing le le latelang, ba ne ba keteka botsalo jwa modimo wa letsatsi e bong Apollo. Ka gone, meletlo ya botsalo e ne e le ya boheitane, e seng ya Bokeresete.
8. Tlhalosa gore moletlo wa letsatsi la botsalo o amana jang le go dumela mo botlhoding.
8 Go na le lebaka le lengwe gape la go bo Bakeresete ba lekgolo la ntlha la dingwaga ba ne ba sa keteke botsalo jwa ga Jesu. Ga go pelaelo gore barutwa ba gagwe ba ne ba itse gore meletlo ya malatsi a botsalo e ne e amana le go dumela mo botlhoding. Ka sekai, Bagerika le Baroma ba le bantsi ba metlha ya bogologolo ba ne ba dumela gore fa motho a tsalwa, go ne go na le moya mongwe o o neng o mo okama o bo o mo sireletsa botshelo jotlhe jwa gagwe. Buka ya The Lore of Birthdays ya re “moya ono o ne o amana ka tsela nngwe e e gakgamatsang le modimo mongwe yo o tsetsweng ka lone letsatsi le motho yoo a tsalwang ka lone.” Ga go pelaelo gore Jehofa o ne a se kitla a itumelela mokete ope fela o o neng o tla golaganya botsalo jwa ga Jesu le botlhodi. (Isaia 65:11, 12) Ka jalo, go tlile jang gore batho ba le bantsi ba keteke Keresemose?
TSHIMOLOGO YA KERESEMOSE
9. Go tlile jang gore December 25 e lejwe e le letsatsi la go keteka botsalo jwa ga Jesu?
9 Batho ba simolotse go keteka botsalo jwa ga Jesu ka December 25 makgolo a le mmalwa a dingwaga morago ga fa Jesu a sena go tshela mo lefatsheng. Mme leo ga se lone letsatsi le Jesu a tsetsweng ka lone, ka gonne go bonala a tsetswe ka October. * Ka jalo, ke ka ntlha yang fa go ne ga tlhophiwa letsatsi la December 25? Ga go pelaelo gore bangwe ba moragonyana ba neng ba ipolela gore ke Bakeresete ba ne ba “eletsa gore letlha leo le tsamaisane le letlha la moletlo wa Baroma wa boheitane wa go keteka ‘botsalo jwa letsatsi le le ka se kang la fenngwa.’” (The New Encyclopædia Britannica) Mo nakong ya mariga, fa letsatsi le ne le lebega le le bokoa, baheitane ba ne ba tshwara meletlo ya go dira gore letsatsi leno le le neng le ba thuthafatsa le go ba naya lesedi le boe kwa le ileng gone. Go ne ga akanngwa gore December 25 ke lone letlha le letsatsi le neng le boa ka lone. Baeteledipele ba bodumedi ba ne ba leka go sokolola baheitane bano ka go amogela moletlo ono ba bo ba dira gore o lebege e kete ke wa “Bokeresete.” *
10. Ke ka ntlha yang fa batho bangwe ba ne ba sa keteke Keresemose mo metlheng ya bogologolo?
10 Keresemose e simologile bogologolo mo boheitaneng. E re ka Keresemose e sa thewa mo Dikwalong, e ne ya thibelwa kwa Engelane le kwa dinageng dingwe tse di neng di laolwa ke Amerika mo lekgolong la bo 17 la dingwaga. E bile, motho ope fela yo o neng a sa ye tirong ka letsatsi la Keresemose o ne a otlhaiwa ka go duedisiwa madi a a rileng. Le fa go ntse jalo, go ise go ye kae, e ne ya simolola go tuma gape mme ga nna le malatsi a mangwe gape a masha a a ketekwang. Keresemose e ne ya boa gape ya nna letsatsi le legolo le le ketekwang, mme e sa ntse e le letsatsi le legolo jalo le mo dinageng di le dintsi. Mme e re ka Keresemose e amana le bodumedi jwa maaka, batho ba ba batlang go itumedisa Modimo ga ba e keteke e bile ga ba keteke letsatsi lepe le lengwe le go ketekwa ga lone simologileng mo kobamelong ya boheitane. *
A KGANG YA GORE MALATSI ANO A A KETEKWANG A SIMOLOGILE JANG E BOTLHOKWA?
11. Ke ke ntlha yang fa batho bangwe ba keteka malatsi mangwe, mme ke eng se re tshwanetseng go amega thata ka sone?
11 Batho bangwe ba a dumela gore malatsi a a jaaka Keresemose a simologile mo boheitaneng mme ba sa ntse ba akanya gore ga go phoso go a keteka. Tota e bile, batho ba le bantsi ga ba akanye ka kobamelo ya maaka fa ba keteka malatsi mangwe. Dinako tseno gape di naya malapa tshono ya go atamalana. A eno ke tsela e le wena o akanyang ka yone? Fa e le gore o akanya jalo, ga go pelaelo gore go rata lelapa, e seng bodumedi jwa maaka, ke gone go dirang gore go nne thata gore o eme o nitame mo kobamelong ya boammaaruri. Tlhomamisega gore Jehofa, ene yo o simolotseng lelapa, o batla gore o nne le kamano e e molemo le ba losika lwa gago. (Baefeso 3:14, 15) Mme o ka kgona go nonotsha kamano e e ntseng jalo ka ditsela tse di amogelwang ke Modimo. Moaposetoloi Paulo o ne a kwala jaana ka sengwe se re tshwanetseng go amega thata ka sone: “Nnang lo tlhomamise se se amogelesegang mo Moreneng.”—Baefeso 5:10.
12. Tshwantsha gore ke ka ntlha yang fa re tshwanetse go tila ditlwaelo le meletlo e e simologileng mo boheitaneng.
12 Gongwe o akanya gore tshimologo ya malatsi ano a a ketekwang ga e amane ka gope le tsela e a ketekwang ka yone gompieno. A kgang ya gore a simologileng jang e botlhokwa? Ee! Ka sekai: A re re gongwe o bone semonamone se wetse fa go leng leswe gone fa thoko ga tsela. A o ne o tla se sela o bo o se ja? Nnyaa! Semonamone seo se leswe. Fela jaaka sone, malatsi ano a a ketekwang a ka lebega a le monate, mme a simologile mo mafelong a a seng phepa. Gore re kgone go ema re nitame mo kobamelong ya boammaaruri, re tshwanetse go leba dilo ka tsela e moporofeti Isaia a neng a di leba ka yone. O ne a raya baobamedi ba boammaaruri a re: “Lo se ka lwa ama sepe se se seng phepa.”—Isaia 52:11.
GO DIRISA TEMOGO FA RE DIRISANA LE BATHO BA BANGWE
13. Ke dikgwetlho dife tse o ka nnang wa lebana le tsone fa o sa keteke malatsi mangwe?
13 O ka nna wa tlelwa ke mathata mangwe fa o tlhopha go se keteke malatsi mangwe. Ka sekai, batho ba o berekang le bone ba ka nna ba ipotsa gore ke ka ntlha yang fa o sa keteke malatsi mangwe le bone. Go tweng fa o newa mpho ya Keresemose? A go phoso go e amogela? Go tweng fa molekane wa gago wa lenyalo a sa dumele dilo tse o di dumelang? O tla dira eng go tlhomamisa gore bana ba gago ga ba kgopisiwe ke go bo ba sa keteke malatsi mangwe?
14, 15. Ke eng se o ka se dirang fa mongwe a go dumedisa ka tsela e go dumedisanwang ka yone ka nako ya malatsi a a ketekwang kgotsa fa mongwe a batla go go naya mpho?
14 Go botlhokwa gore o dire dilo ka botlhale gore o kgone go lebana le boemo bongwe le bongwe. Fa motho a go dumedisa ka tsela e go dumedisanwang ka yone ka nako ya malatsi mangwe a a ketekwang, o ka nna wa mo leboga fela. Mme a re re gongwe o dumedisiwa jalo ke mongwe yo o mmonang ka metlha kgotsa yo o berekang le ene. Fa seo se direga, o ka nna wa batla go bua sengwe se se oketsegileng le ene. Mme o dire dilo ka botlhale fa o dira jalo. Baebele e gakolola jaana: “A puo ya lona ka metlha e nne ya bopelontle, e lokilwe ka letswai, gore lo itse kafa lo tshwanetseng go naya mongwe le mongwe karabo ka gone.” (Bakolosa 4:6) Ela tlhoko gore o se ka wa bua le ba bangwe ka tsela e e sa bontsheng tlotlo. Go na le moo, ba tlhalosetse boemo jwa gago ka botlhale. Ba tlhalosetse sentle gore ga o kgatlhanong le go newa dimpho le go ya dikokoanong le ba bangwe mme gone o rata go dira dilo tseno ka dinako tse dingwe.
15 Mme go tweng fa mongwe a batla go go naya mpho? Seno se ikaegile thata ka maemo. Motho yo o go nayang mpho a ka nna a re: “Ke a itse gore ga o keteke letsatsi leno. Le fa go ntse jalo, ke rata fela go go naya mpho eno.” O ka nna wa swetsa ka gore go amogela mpho eo mo maemong a a ntseng jalo ga go tshwane le go keteka letsatsi leo. Gone ke boammaaruri gore fa motho yo o go nayang mpho a sa itse sepe ka bodumedi jwa gago, o ka nna wa mo tlhalosetsa gore ga o keteke malatsi a a tshwanang le ano. Seno se tla mo thusa go tlhaloganya gore ke ka ntlha yang fa o amogela mpho e a go nayang yone mme wena o se kitla o mo naya mpho epe mo malatsing ao. Kafa letlhakoreng le lengwe, go tla bo go se botlhale go amogela mpho mo mothong fa a go naya yone ka boikaelelo jwa go bontsha gore ga wa tlhomama mo go se o se dumelang kgotsa ka boikaelelo jwa gore o tla e amogela ka go bo o e galela.
GO TWENG KA BA LELAPA LA GAGO?
16. O ka dira dilo jang ka botlhale fa o dirisana le maemo a a amanang le malatsi a a ketekwang?
16 Go tweng fa ba lelapa la gago ba sa dumele dilo tse o di dumelang? Le teng moo, dira dilo ka botlhale. Ga o tlhoke go ngangisana le ba losika lwa gago ka tlwaelo nngwe le nngwe kgotsa ka moletlo mongwe le mongwe o ba o ketekang. Go na le moo, tlotla tsela e ba lebang dilo ka yone fela jaaka o batla gore le bone ba tlotle tsela e o lebang dilo ka yone. (Mathaio 7:12) Ela tlhoko gore o se ka wa dira sepe se se tla dirang gore o keteke malatsi ano le bone. Mo godimo ga moo, ga o tlhoke go gana le mo dilong tse tota di sa boleleng gore o keteka malatsi ao. Ke boammaaruri gore o tshwanetse gore ka metlha, o dire dilo ka tsela e e tla go tlogelang ka segakolodi se se siameng.—1 Timotheo 1:18, 19.
17. O ka thusa bana ba gago jang gore ba se ka ba kgopisega fa ba bona ba bangwe ba keteka malatsi mangwe?
17 O tla dira eng gore bana ba gago ba se ka ba kgopisiwa ke go bo ba sa keteke malatsi ano a a sa theiwang mo Dikwalong? Seno se tla ikaega thata ka se o se dirang ka dinako tse dingwe tsa ngwaga. Batsadi bangwe ba tlhopha dinako dingwe tse ba abelang bana ba bone dimpho ka tsone. Nngwe ya dimpho tse di molemo go di gaisa tsotlhe e o ka e abelang bana ba gago ke go ipha nako le bone le go ba tlhokomela ka lorato.
DIRA DILO GO DUMALANA LE KOBAMELO YA BOAMMAARURI
18. Go nna teng kwa dipokanong tsa Bokeresete go ka go thusa jang gore o eme o nitame mo kobamelong ya boammaaruri?
18 Gore o itumedise Modimo, o tshwanetse go tlogela kobamelo ya maaka mme o eme o nitame mo kobamelong ya boammaaruri. Seno se akaretsa eng? Baebele e tlhalosa jaana: “Mme a re akanyetsaneng gore re tlhotlheletsaneng mo loratong le mo ditirong tse di molemo, re sa lese go phuthega mmogo ga rona, jaaka bangwe ba na le mokgwa oo, mme re kgothatsana, mme re dira jalo le go feta e re ka lo bona letsatsi le atamela.” (Bahebera 10:24, 25) Dipokano tsa Bokeresete ke dinako tse di itumedisang tsa gore o obamele Modimo ka tsela e a e amogelang. (Pesalema 22:22; 122:1) Kwa dipokanong tseo, Bakeresete ba ba ikanyegang ba a ‘kgothatsana.’—Baroma 1:12.
19. Ke ka ntlha yang fa go le botlhokwa gore o bue le ba bangwe ka dilo tse o di ithutileng mo Baebeleng?
19 Tsela e nngwe ya go ema o nitame mo kobamelong ya boammaaruri ke go bua le ba bangwe ka dilo tse o ithutileng tsone fa o ntse o ithuta Baebele le Basupi ba ga Jehofa. Ruri batho ba le bantsi ‘ba a fegelwa e bile ba a sonela’ ka ntlha ya dilo tse di boikepo tse di diregang mo lefatsheng gompieno. (Esekiele 9:4) Gongwe o itse batho bangwe ba ba ntseng jalo. Ke ka ntlha yang fa o sa bue le bone ka tsholofelo e o nang le yone ya isagwe, e e theilweng mo Baebeleng? Fa o ntse o kopanela le Bakeresete ba boammaaruri e bile o bua le ba bangwe ka dithuto tsa boammaaruri tsa Baebele tse o di ithutileng, o tla lemoga gore fa nako e ntse e tsamaya, ga o na go eletsa go dira dilo tsa kobamelo ya maaka tse o ntseng o di rata. Tlhomamisega gore o tla itumela tota le gore o tla amogela masego a le mantsi fa o ema o nitame mo kobamelong ya boammaaruri.—Malaki 3:10.
^ ser. 9 Moletlo wa Saturnalia le one o ile wa dira gore go tlhophiwe December 25. Moletlo ono wa go tlotla modimo wa Baroma wa temothuo o ne o ketekwa ka December 17-24. Mo nakong ya moletlo wa Saturnalia, batho ba ne ba ijesa monate le go abelana dimpho.
^ ser. 10 Go bona gore Bakeresete ba boammaaruri ba leba jang malatsi a mangwe a a tumileng a a ketekwang, bona Dintlha Tse di Oketsegileng, ditsebe 222-3.


text:
Jaci Velasquez - solo tu (traduction en tswana)
traduction en tswana
Wena Fela
Setshego sa gago, selelo sa gago
Tidimalo ya gago
Tsotlhe di gakatsa lerato lame
Ke simologa mo go wena
O tshimologo ya me, bofelelo ja me
Pinagare ya botshelo ja me, kgotlhang, kagiso tsa me
Wena fela o itse botennye jwa maikutlo ame
Chorus
Ha nne ke ka fofela legodimong, ne ke tla go rwala magetleng ame
o tlisa mo botshelong jame botlhoko, boitumelo
Ke wena fela o ntlhaloganyang
Gobane lerato la gago le mphetotse mogopolo
Fa o ka nkopa lefatshe lotlhe, nka go fa lone
Mo matlhong a gago, ke itse go itshetlela
Matsogong a gago, moyeng wa gago, go pabalesego
Ke wena fela o tlhaloganyang botennye jwa maikutlo ame
Chorus X2
Ha o ka nkopa lefatshe lotlhe, nka go fa lone. Wena fela
espagnol
solo tu
Plus de traductions de « solo tu »
tswana
Jaci Velasquez: Top 3
Voir aussi
espagnol: Artistes populaires|Chansons populaires
espagnol → tswana: Toutes les traductions
Commentaires


text:
Jaci Velasquez - solo tu ( Tradução para Tsuana)
Tradução para Tsuana
Wena Fela
Setshego sa gago, selelo sa gago
Tidimalo ya gago
Tsotlhe di gakatsa lerato lame
Ke simologa mo go wena
O tshimologo ya me, bofelelo ja me
Pinagare ya botshelo ja me, kgotlhang, kagiso tsa me
Wena fela o itse botennye jwa maikutlo ame
Chorus
Ha nne ke ka fofela legodimong, ne ke tla go rwala magetleng ame
o tlisa mo botshelong jame botlhoko, boitumelo
Ke wena fela o ntlhaloganyang
Gobane lerato la gago le mphetotse mogopolo
Fa o ka nkopa lefatshe lotlhe, nka go fa lone
Mo matlhong a gago, ke itse go itshetlela
Matsogong a gago, moyeng wa gago, go pabalesego
Ke wena fela o tlhaloganyang botennye jwa maikutlo ame
Chorus X2
Ha o ka nkopa lefatshe lotlhe, nka go fa lone. Wena fela
Espanhol
solo tu
Mais traduções de "solo tu"
Tsuana
Jaci Velasquez: Maiores 3
Ver também
Espanhol: Artistas Populares|Músicas Populares
Tsuana: Artistas Populares|Músicas Populares
Espanhol → Tsuana: Todas as traduções
Comentários


text:
A lo Ntsha Ditsabosome?
Nnyaa, Basupi ba ga Jehofa ga ba ntshe ditsabosome; tiro ya rona e tshegediwa ka meneelo e e ntshiwang ka go rata. Ditsabosome ke eng mme ke ka ntlha yang fa Basupi ba ga Jehofa ba sa ntshe ditsabosome?
Molao wa go ntsha ditsabosome kgotsa karolo ya lesome ya dilo tse motho a nang le tsone, e ne e le Molao o o neilweng setšhaba sa Iseraele wa bogologolo. Le fa go ntse jalo, Baebele e bontsha ka tsela e e utlwalang sentle gore Molao ono—go akaretsa le “taolo ya go phutha ditsabosome”—ga o ame Bakeresete.—Bahebera 7:5, 18; Bakolosa 2:13, 14.
Go na le gore Basupi ba ga Jehofa ba ntshe ditsabosome le ditshupelo, ba etsa Bakeresete ba bogologolo e bile ba tshegetsa bodiredi jwa bone ka ditsela tse pedi: ka go rera le go ruta batho mahala le go ntsha meneelo ka go rata.
Fa re dira jalo re latela kaelo e e newang Bakeresete mo Baebeleng: “A mongwe le mongwe a dire fela jaaka a sweditse mo pelong ya gagwe, e seng ka go ikgoga fela kgotsa ka go patelelwa, gonne Modimo o rata yo o nayang ka boitumelo.”—2 Bakorintha 9:7.
Ithute mo go Oketsegileng
DIPOTSO TSE GANTSI DI BODIWANG
Tiro ya Basupi ba ga Jehofa e Tshegediwa Jang ka Madi?
Iponele kafa tiro ya go rera mo lefatsheng lotlhe e golang ka teng le fa go sa kopiwe dikoleke kgotsa ditsabosome.


text:
DIPOLELO TSE DI TSHWANTSHITSWENG TSA BAEBELE
DIPOLELO TSE DI TSHWANTSHITSWENG TSA BAEBELE
Adame le Efa ga ba Reetse Jehofa
Ithute ka tshwetso e Adame le Efa ba e dirileng e e ileng ya bakela batho botlhe mathata. Bala polelo e e tshwantshitsweng mo Internet kgotsa e printe ka PDF.
TSE DINGWE TSE O KA DI ITSEELANG
Jehofa o Naya Solomone Botlhale
Kgosi Solomone o ne a le botlhale go gaisa dikgosi tsotlhe tsa lefatshe. Go tlile jang gore Solomone a nne botlhale? Ke diphoso dife tse a ileng a di dira?
Aborahame o Nna Tsala ya Modimo
Modimo o ne a bitsa Aborahame a re ke tsala ya gagwe. Re ka nna ditsala tsa Modimo jang?
Dafide ga a Tshabe Sepe
Goreng Dafide a ne a dumela gore a ka fenya Goliathe? Ke eng se se ka go thusang go dira se se siameng?


text:
taung.co.zaWelcome to Taung
taung.co.za Profile
taung.co.za
Title:Welcome to Taung
Description:Welcome to Taung HOME CORRUPTION LOCATION ADVERTISE TOURISM PITSONG CONTACTS AMOGELESEGA MO TAUNG Taung e mo porofenseng ya Bokone Bophirima, magareng ga Teemaneng (120 km) le Huhudi (70 km). Go ya ka
Keywords:
Discover taung.co.za website stats, rating, details and status online. Read and write reviews or vote to improve it ranking. Check alliedvsaxis duplicates with related css, domain relations, most used words, social networks references. Find out where is server located. Use our online tools to find owner and admin contact info. Go to regular site
taung.co.za Information
taung.co.za Rank
taung.co.za Traffic & Earnings
taung.co.za WebSite Httpheader
taung.co.za Keywords accounting
taung.co.za Similar Website
taung.co.za Traffic Sources Chart
taung.co.za Alexa Rank History Chart
taung.co.za Html To Plain Text
Welcome to Taung HOME CORRUPTION LOCATION ADVERTISE TOURISM PITSONG CONTACTS AMOGELESEGA MO TAUNG Taung e mo porofenseng ya Bokone Bophirima, magareng ga Teemaneng (120 km) le Huhudi (70 km). Go ya ka bakwadi ba ditiragalo (hisetori) leina la Taung, le teeletswe ka kgosi ya bogologolo ya morafe wa Batswana mo karolong eno ya Aferika yo o neng a itsege jaaka Tau. Taung e tota e le lefelo la Badimo, ka gonne ka ngwaga wa 1924, go ne ga bonwa legata la ngwana mo motsaneng wa Buxton, le e leng sesupo sa gore motho o tlholegile fano, selekanyo sa dingwaga di feta dimilione di le pedi le halofo. Taung is in the North West province of South Africa, between Kimberley (120 km) and Vryburg (70 km). According to historians, Taung is named after king Tau of the Batswana tribe. In 1924 skull of a child, which is said to be over 2.5 million years old was discovered in Buxton lime quaries by mine workers. This indeed confirms that Taung is an ancestral place! 2012 ? Motsogapele Information Technology of Africa cc
taung.co.za Whois
Domain Name: TAUNG.CO.ZA


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Diane 22:1-29
22 Go tshwanetse ga tlhophiwa leina go na le dikhumo tse dintsi;+ go amogelwa go botoka go na le selefera le gouta.+2 Mohumi le mohumanegi ba kopane.+ Modiri wa bone botlhe ke Jehofa.+3 Yo o botlhale ke yo o boneng masetlapelo a bo a iphitlha,+ ba ba se nang maitemogelo ba fetile mme ba tla boga matswela a a botlhoko.+4 Diphelelo tsa boikokobetso le go boifa Jehofa ke dikhumo le kgalalelo le botshelo.+5 Mitlwa le dirai di mo tseleng ya yo o sokameng;+ yo o disang moya wa gagwe o nna kgakala le tsone.+6 Thapisa mosimane ka tsela e e mo tshwanetseng;+ le fa a tsofala ga a na go e fapoga.+7 Mohumi ke yo o busang bahumanegi,+ mme moadingwa ke motlhanka wa motho yo o mo adimang.+8 Yo o jalang tshiamololo o tla roba se se utlwisang botlhoko,+ mme thobane ya tšhakgalo ya gagwe e tla khutla.+9 Yo o leitlho le pelonomi o tla segofadiwa, gonne o neile motho wa maemo a a kwa tlase dijo tsa gagwe.+10 Leleka mosotli, gore manganga a fele le gore ntwa e e kafa molaong le tlontlologo di khutle.+11 Yo o ratang pelo e e itshekileng+—kgosi e tla nna molekane wa gagwe ka ntlha ya dipounama tsa gagwe tse di bontle bo gogelang.+12 Matlho a ga Jehofa a dibetse kitso,+ mme o phetsola mafoko a leferefere.+13 Setshwakga se rile:+ “Go na le tau kwa ntle!+ Ke tla bolaelwa mo gare ga dipatlelo!”14 Molomo wa basadi ba sele ke kgatampi e e boteng.+ Yo o atlhotsweng ke Jehofa o tla wela mo go yone.+15 Boeleele bo bofeletswe mo pelong ya mosimane;+ thupa ya kotlhao ke yone e e tla bo tlosetsang kgakala le ene.+16 Yo o tsietsang motho wa maemo a a kwa tlase gore a iphe dilo tse dintsi,+ le yo o nayang mohumi, ruri o tla tlhoka.+17 Sekega tsebe ya gago mme o utlwe mafoko a ba ba botlhale,+ gore o tle o tlhome pelo ya gago mo kitsong ya me.+18 Gonne go molemo gore o a boloke mo mpeng ya gago,+ gore a tle a tlhomamisiwe otlhe ka thata mo dipounameng tsa gago.+19 Ke go neile kitso gompieno, gore tshepo ya gago e tle e nne mo go Jehofa.+20 A ga ke a go kwalela mo nakong e e fetileng ka dikgakololo le kitso,+21 go go bontsha boammaaruri jwa mafoko a a boammaaruri, gore o busetse mafoko a a boammaaruri—kwa go yo o go romang?+22 O se ka wa thukutha motho wa maemo a a kwa tlase ka gonne e le wa maemo a a kwa tlase,+ e bile o se ka wa gatelela yo o bogisiwang kwa kgorong.+23 Gonne Jehofa ka boene o tla seka kgang ya bone,+ mme ruri o tla thukutha moya wa bao ba ba thukuthang.+24 O se ka wa nna molekane le ope yo o tlwaetseng go nna bogale;+ mme o se ka wa ikopanya le motho yo o shakgalang thata,25 gore o se ka wa tlwaelana le ditselana tsa gagwe mme ruri wa tseela moya wa gago seru.+26 O se ka wa nna mo gare ga ba ba opanyang diatla,+ mo gare ga ba ba nnang baemedi ba dikadimo.+27 Fa o se na sepe se o ka duelang ka sone, ke ka ntlha yang fa a tshwanetse go tsaya bolao jwa gago kafa tlase ga gago?28 O se ka wa busetsa morago molelwane wa bogologolo o borragomogologolwane ba o dirileng.+29 A o bone motho yo o setswerere mo tirong ya gagwe? O tla ema fa pele ga dikgosi;+ ga a na go ema fa pele ga batho fela.


text:
THUTO 6
Go na Le Tsholofelo Efe ka Baswi?
1. Go na le dikgang dife tse di itumedisang ka baswi?
Fa Jesu a ne a goroga kwa Bethani gaufi le Jerusalema, tsala ya gagwe e bong Lasaro o ne a na le malatsi a le manè a tlhokafetse. Jesu o ne a ya kwa lebitleng le Maratha le Marea, bokgaitsadie moswi. Go ise go ye kae, boidiidi jwa batho bo ne jwa phuthega. Akanya fela boipelo jo Maratha le Marea ba ileng ba nna le jone fa Jesu a tsosa Lasaro mo baswing!—Bala Johane 11:21-24, 38-44.
Maratha o ne a setse a itse dikgang tse di itumedisang ka baswi. O ne a itse gore Jehofa o tla tsosa baswi gore ba tle go tshela gape mo lefatsheng.—Bala Jobe 14:14, 15.
2. Baswi ba mo boemong bofe?
Batho ba dirilwe ka lorole. (Genesise 2:7; 3:19) Ga re meya e e tshelang mo mebeleng ya nama. Re dibopiwa tsa nama, ka jalo ga go na karolo epe ya rona e e tswelelang e tshela fa re swa. Fa re swa, boboko jwa rona le jone bo a swa, le dikakanyo tsa rona di a nyelela. Ka jalo Lasaro ga a ka a bua sepe ka se a se boneng fa a sule ka gonne baswi ga ba itse sepe gotlhelele.—Bala Pesalema 146:4; Moreri 9:5, 6, 10.
A Modimo o tlhokofatsa batho mo molelong fa ba sena go swa? E re ka Baebele e bontsha gore baswi ga ba itse sepe gotlhelele, ga go pelaelo gore molelo wa dihele ke thuto ya maaka e e senyang Modimo leina. Kgopolo fela ya go tlhokofatsa batho mo molelong e ferosa Modimo sebete.—Bala Jeremia 7:31.
3. A baswi ba ka kgona go bua le rona?
Baswi ga ba kgone go bua le fa e le go utlwa. (Pesalema 115:17) Le fa go ntse jalo, go na le baengele bangwe ba ba boikepo, mme ba kgona go bua le batho ba bo ba itira e kete ke batho ba ba suleng. (2 Petere 2:4) Jehofa o iletsa go leka go bua le baswi.—Bala Duteronome 18:10, 11.
4. Ke bomang ba ba tla tsosiwang mo baswing?
Dimilione tsa batho ba ba suleng ba ba mo mabitleng ba tla tsosiwa go tla go tshela gape mo lefatsheng. Tota le batho ba ba neng ba sa itse Modimo e bile ba dira dilo tse di bosula ba tla tsosiwa.—Bala Luke 23:43; Ditiro 24:15.
Batho ba ba tsositsweng mo baswing ba tla kgona go ithuta boammaaruri ka Modimo le go bontsha tumelo mo go Jesu ka go mo ikobela. (Tshenolo 20:11-13) Batho ba ba tla tsosiwang ba bo ba dira dilo tse di siameng, ba tla itumelela botshelo jo bo sa khutleng mo lefatsheng.—Bala Johane 5:28, 29.
5. Tsogo ya baswi e re bontsha eng ka Jehofa?
Modimo o ne a dira gore tsholofelo ka baswi e kgonege ka go romela Morwawe go tla go re swela. Ka jalo, tsogo ya baswi e re bontsha gore Jehofa o lorato e bile o pelonomi. Fa baswi ba tsosiwa, ke mang yo o lebileng pele go mmona?—Bala Johane 3:16; Baroma 6:23.
Ithute mo go Oketsegileng
Totatota Baebele e Ruta Eng?
Baswi ba Kae?
Ithute se Baebele e se buang ka gore baswi ba kae le gore ke ka ntlha yang fa batho ba swa.
Totatota Baebele e Ruta Eng?
Tsholofelo ya Mmatota ka Batho Ba o Ba Ratang ba ba Suleng
A o tlhokafaletswe ke mongwe yo o mo ratang? A go a kgonega go bona baswi gape? Ithute se Baebele e se rutang ka tsogo ya baswi.
Totatota Baebele e Ruta Eng?
Dibopiwa Tsa Semoya—Kafa di re Amang ka Gone
Baebele e bua ka baengele le madimona. A dibopiwa tseno tsa semoya ke tsa mmatota? A di ka ama botshelo jwa gago?


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Genesise 3:1-24
3 Jaanong noga+ ya itshupa e le botlhajana+ thata mo dibataneng tsotlhe tsa naga tse Jehofa Modimo a di dirileng.+ Ka jalo ya raya mosadi+ ya re: “A tota go ntse jalo gore Modimo o rile lo se ka lwa ja mo setlhareng sengwe le sengwe sa tshingwana?”+2 Foo mosadi a raya noga a re: “Re ka ja+ leungo la ditlhare tsa tshingwana.3 Mme fa e le go ja leungo la setlhare se se fa gare ga tshingwana,+ Modimo o rile, ‘Lo se ka lwa ja mo go sone, nnyaa, lo se ka lwa se ama gore lo se ka lwa swa.’”+4 Foo noga ya raya mosadi ya re: “Ruri ga lo kitla lo swa.+5 Gonne Modimo o a itse gore mo go lone letsatsi le lo jang mo go sone ka lone ruri matlho a lona a tla bulega mme lo tla tshwana le Modimo, lo itse molemo le bosula.”+6 Ka gone mosadi a bona fa setlhare se le molemo go ka jewa le gore e ne e le selo se se eletsegang mo matlhong, ee, setlhare se ne se eletsega go lejwa.+ Ka jalo a tsaya leungo la sone mme a le ja. Morago ga moo a le naya le monna wa gagwe fa a ne a na le ene mme a le ja.+7 Foo matlho a bone boobabedi a bulega mme ba lemoga gore ba ne ba sa ikatega.+ Mme ba rokaganya matlhare a difeige ba itirela dilo tse ba ipipang matheka ka tsone.+8 Moragonyana ba utlwa lentswe la ga Jehofa Modimo a tsamaya mo tshingwaneng mo e ka nnang ka nako ya go foka ga phefonyana ya letsatsi leo,+ mme monna le mosadi wa gagwe ba ya go iphitlhela sefatlhego sa ga Jehofa Modimo mo gare ga ditlhare tsa tshingwana.+9 Jehofa Modimo a nna a bitsa monna a mo raya a re: “O fa kae?”+10 La bofelo a re: “Ke ne ka utlwa lentswe la gago mo tshingwaneng, mme ke ne ke boifa ka gonne ke ne ke sa ikatega mme ka jalo ka iphitlha.”+11 Foo a re: “Ke mang yo o go boleletseng gore ga o a ikatega?+ A o jele mo setlhareng se ke go laetseng gore o se ka wa ja mo go sone?”+12 Mme monna a tswelela a re: “Mosadi yo o mo nneileng gore a nne le nna, o ne a nnaya leungo le le tswang mo setlhareng mme ka ja.”+13 Foo Jehofa Modimo a raya mosadi a re: “Ke eng seno se o se dirileng?” Mosadi a fetola a re: “Noga—e ntsieditse mme ka ja.”+14 Mme Jehofa Modimo a raya noga+ a re: “Ka gonne o dirile selo seno, o hutsegile mo diruiweng tsotlhe le mo diphologolong tsotlhe tsa naga. O tla gopa ka mpa ya gago mme o tla ja lorole malatsi otlhe a botshelo jwa gago.+15 Mme ke+ tla tsenya bobaba+ fa gare ga gago+ le mosadi+ le fa gare ga losika lwa gago+ le losika lwa gagwe.+ O+ tla go gobatsa+ mo tlhogong+ mme wena o+ tla mo gobatsa+ mo seretheng.”+16 A raya mosadi a re: “Ke tla oketsa botlhoko jwa go ima+ ga gago fela thata; o tla tshola bana ka ditlhabi tsa pelegi,+ mme keletso ya gago e tla nna mo monneng wa gago, mme o tla go laola.”+17 Mme a raya Adame a re: “E re ka o reeditse lentswe la mosadi wa gago mme wa ja mo setlhareng se ke neng ka go naya taolo+ eno malebana le sone, ‘O se ka wa ja mo go sone,’ go hutsegile mmu ka ntlha ya gago.+ O tla ja maungo a one ka botlhoko malatsi otlhe a botshelo jwa gago.+18 O tla go medisetsa mitlwa le sitlwasitlwane,+ mme o tla ja dimela tsa naga.19 O tla ja dijo ka mofufutso wa sefatlhego sa gago go fitlha o boela mo mmung, gonne o ntshitswe mo go one.+ Gonne o lorole mme o tla boela mo loroleng.”+20 Morago ga moo Adame a raya mosadi wa gagwe leina a re Efa,+ ka gonne o ne a tshwanetse go nna mmabatshedi botlhe.+21 Mme Jehofa Modimo a direla Adame le mosadi wa gagwe diaparo tse di telele tsa letlalo a bo a ba apesa.+22 Jehofa Modimo a tswelela a re: “Bonang, motho o ntse jaaka mongwe wa rona o itse molemo le bosula,+ jaanong gore a tle a se ka a ntsha seatla mme a tsaya leungo le mo setlhareng sa botshelo+ a ja mme a tshela ka bosakhutleng, —”23 Foo Jehofa Modimo a mo ntshetsa kwa ntle ga tshingwana ya Edene+ gore a leme mmu o a ntshitsweng mo go one.+24 Ka jalo a lelekela monna kwa ntle a ba a tlhoma ditšheruba+ kwa botlhaba jwa tshingwana ya Edene+ le bogale jo bo tsabakelang jwa tšhaka e e neng e itikolosa e sa kgaotse go disa tsela e e yang kwa setlhareng sa botshelo.


text:
bakwenabamogopa.org Information
bakwenabamogopa.org Information,bakwenabamogopa.org IP Address,bakwenabamogopa.org DNS Server
bakwenabamogopa.org Html To Plain Text
Bakwena Ba Mogopa Traditional Community | Home Home About Us The Kgosi History of Bakwena Our Guiding Principles Missionary Buhr Leboko La Bakwena Royal Family Tree The Councillors Media Gallery Speeches NEWS Launch of the ERP System R16m for Bethanie Clinic More Pictures Events Downloads Opportunities Tenders Vacancies Contact Us 0 1 2 3 4 5 6 7 8 Urgent Community Meeting URGENT!!! URGENT!!! URGENT!!! 10 February 2017 Kgotha-kgothe ya ka bonako ya morafe / Extra-ordinary Community Meeting Lekgotla le kopa Bakwena Ba Mogopa ba Bethanie, Modikwe, Berseba, Makolokwe le Maumong go tsenela pitso e e rulagantsweng jaana: Letlha: 18 February 2017 Lefelo: Bethanie Kgotla Nako: 11H00 Dintlhakgolo tsa pitso Status of the Council Traditional Council Administration issues Glencore Rhovan Mine Community engagement and questions / Dipotso le dikamano tsa morafe Illegal Land Occupation Dipitso mo mafelong a mangwe di tla begiwa mo nakong e e sa fediseng pelo. Pilediwa e a lwela. Office of the Secretary Per: RE MOREBODI Cell: 081 715 9239 Tel: 012 321 0205 Fax: 012 321 0893 E-mail: This e-mail address is being protected from spambots. You need JavaScript enabled to view it Leboko La Bakwena Ba Mogopa LEBOKO LA BAKWENA BA MOGOPA Kwena e ntsho ya modiane a tau Fifi la mokwena E e neng e tlhola maimane E tswe e eme ka maroo kwiting Kgagarapa ya mangana Tlhasedi kwa Mmametlhase E tlhasetse metseng ya batho E tlhasetse boramphosokwane a matebele Ka bosigo ka mantobontobo Ba ratane ba santse ba letse Ngwetsi ya tswa e tshotse lekgabe Ba re o tshabang ontse o le mogatsa-a-mogale o le mogatsa-a-sekoko metsi tsobogong Kwena e tsene le kgomo bodibeng E tsene le kgomo seferong E tsene le kgomo bodibeng-bontsho Beng kgomo ba oka-oka bodiba Ba kgetla maduba le ka megookare Ba bonega bodiba bo bo tseneng kgomo Ga sutlha tshwaana, Ga Sutlha thamagana e ntse e le kgomo tsa bogadi. Design by Hamcock Intelligent Technologies Copyright ? 2012. All Rights Reserved.


text:
KGAOLO 7
Baswi ba Tla Tsoga!
1-3. Rotlhe re mo dikgoleng tsa eng mme Jehofa o tla re golola jang?
AKANYA fela o tsenngwa mo kgolegelong ka ntlha ya molato o o sa o dirang. Go bonala o se kitla o tsamaya o gololwa. Ga go bonale dilo di tla tsamaya di siama e bile ga go sepe se o ka se dirang. Fa o setse o ineetse, o utlwalela ka mongwe yo o nang le dithata tsa go go golola le gore o solofetsa go dira jalo! O ne o tla ikutlwa jang?
2 Rotlhe re mo dikgoleng tsa loso. Ga re na kgoro ya botso. Mme Jehofa o na le maatla a go re golola mo losong e bile o solofetsa gore “loso lo tla nyelediwa, e le mmaba wa bofelo.”—1 Bakorintha 15:26.
3 Ruri go nametsa pelo go itse gore letsatsi lengwe ga re kitla re akanya ka loso gotlhelele! Mme Jehofa ga a kitla a fedisa loso fela. Gape o tla tsosa batho ba ba setseng ba sule. A o a itse gore seo se raya eng? Se raya gore Modimo o tla tsosa batho “ba ba se nang maatla mo losong.” (Isaia 26:19) Baebele e bitsa tiragalo eo e re ke tsogo ya baswi.
FA MONGWE YO RE MO RATANG A TLHOKAFALA
4. (a) Ke eng se se ka re gomotsang fa mongwe wa losika kgotsa tsala e re e ratang e tlhokafetse? (b) Ditsala dingwe tsa ga Jesu e ne e le bomang?
4 Go utlwisa botlhoko tota go tlhokafalelwa ke mongwe wa losika kgotsa tsala e re e ratang thata. Ga go sepe se re ka se dirang go mo tsosa. Mme Baebele e a re gomotsa. (Bala 2 Bakorintha 1:3, 4.) A re tlotle ka sekai se se bontshang kafa Jehofa le Jesu ba eletsang ka gone go tsosa batho ba re ba ratang ba ba suleng. Jesu o ne a tlhola a etela Lasaro mmogo le bokgaitsadie e bong Maratha le Marea. Batho bano e ne e le ditsala tsa ga Jesu. Baebele ya re: “Jesu o ne a rata Maratha le monnawe le Lasaro.” Mme letsatsi lengwe, Lasaro o ne a tlhokafala.—Johane 11:3-5.
5, 6. (a) Jesu o ne a dira eng fa a bona ba losika lwa ga Lasaro le ditsala ba hutsafetse? (b) Go itse kafa Jesu a neng a ikutlwa ka gone ka loso go re gomotsa jang?
5 Jesu o ne a ya go gomotsa Maratha le Marea. Fa Maratha a utlwa gore Jesu o mo tseleng, o ne a tswa a ya go mo kgatlhantsha. O ne a itumetse fa a bona Jesu mme o ne a mo raya a re: “Fa o ka bo o ne o le fano kgaitsadiake o ka bo a sa swa.” Maratha o ne a tsaya gore Jesu o diegile. Jesu o ne a utlwa botlhoko fa a bona Marea a lela mme le ene o ne a lela. (Johane 11:21, 33, 35) O ne a utlwa botlhoko jo re bo utlwang fa re tlhokafaletswe ke mongwe yo re mo ratang.
6 Go itse gore Jehofa le Jesu ba tlhaloganya kafa re ikutlwang ka gone fa re swetswe, go re gomotsa thata. (Johane 14:9) Jehofa o na le maatla a go nyeletsa loso e bile o solofetsa gore o tla dira jalo mo nakong e e sa feditseng pelo.
“LASARO, TSWA!”
7, 8. Ke eng fa Maratha a ne a sa batle gore leje le tlosiwe, mme Jesu o ne a dira eng?
7 Fa Jesu a goroga kwa setopo sa ga Lasaro se neng se laditswe gone, o ne a fitlhela lebitla le tswetswe ka leje le legolo. O ne a re: “Tlosang leje.” Mme Maratha o ne a sa batle. Setopo sa ga Lasaro se ne se le mo lebitleng leo malatsi a le manê. (Johane 11:39) Maratha o ne a sa itse gore Jesu o tla tloga a dira eng.
8 Jesu o ne a raya Lasaro a re: “Tswa!” Maratha le Marea ba ne ba gamaregile. “Monna yo o neng a sule a tswa, dinao tsa gagwe le diatla di hapilwe ka dihapi.” (Johane 11:43, 44) Lasaro o ne a tsositswe mo baswing! O ne a kopana le ditsala le masika. Ba ne ba mo tshwara le go bua le ene. Eo e ne e le kgakgamatso tota! Jesu o ne a tsositse Lasaro.
“MORWEETSANA, KE A GO RAYA, TSOGA!”
9, 10. (a) Ke mang yo o neng a naya Jesu maatla a go tsosa baswi? (b) Ke eng fa dipego tsa tsogo ya baswi di le botlhokwa mo go rona?
9 A Jesu o ne a dirisa maatla a gagwe go tsosa baswi? Nnyaa. Pele a tsosa Lasaro, o ne a rapela mme Jehofa a mo naya maatla a go tsosa Lasaro. (Bala Johane 11:41, 42.) Lasaro ga se ene fela yo o ileng a tsosiwa. Baebele e na le pego ya mosetsana wa dingwaga tse 12 yo o neng a lwala fela thata. Rraagwe mosetsana yoo e bong Jairo, o ne a sa itse gore a direng mme a kopa Jesu gore a fodise morwadie. E ne e le ene fela ngwana wa gagwe wa go tshega le go tlhonama. Fa Jairo a ntse a bua le Jesu, banna bangwe ba ne ba tla mme ba re: “Morwadio o sule! Ke ka ntlha yang o sa ntse o tshwenya moruti?” Mme Jesu o ne a raya Jairo a re: “Se boife, fela supa tumelo.” Jesu o ne a ya kwa lelapeng la ga Jairo. Fa ba ntse ba atamela ntlo ya gagwe, Jesu o ne a bona batho ba lela. O ne a ba raya a re: “Tlogelang go lela, gonne ga aa swa mme o robetse.” Batsadi ba ngwana yono ba ka tswa ba ne ba ipotsa gore Jesu o raya jang. Jesu o ne a kopa batho gore ba tswe mo ntlong mme go sale batsadi ba ngwana fela. O ne a mo tshwara ka seatla mme a re: “Morweetsana, ke a go raya, Tsoga!” Batsadi ba tshwanetse ba bo ba ne ba itumetse tota fa ba bona ngwana wa bone a tsoga a bo a tsamaya. Jesu o ne a tsositse morwadiabone. (Mareko 5:22-24, 35-42; Luke 8:49-56) Nako le nako fa ba bona morwadiabone, ba ne ba tla gakologelwa se Jehofa a se ba diretseng. *
10 Batho ba Jesu a neng a ba tsosa mo baswing, ga ba tlhole ba tshela gone jaanong. Mme se re se balang ka go tsosiwa ga bone se dira gore re nne le tsholofelo. Jehofa o batla go tsosa baswi, mme o tlile go dira jalo.
DIPEGO TSA TSOGO YA BASWI DI RE RUTA ENG?
11. Moreri 9:5 e re ruta eng ka boemo jwa ga Lasaro?
11 Baebele ya re “baswi . . . ga ba itse sepe gotlhelele.” Lasaro le ene o ne a le mo seemong seo. (Moreri 9:5) Go ne go ntse jaaka e kete Lasaro o ne a robetse. (Johane 11:11) Fa Lasaro a ne a le mo lebitleng, o ne a sa “itse sepe gotlhelele.”
12. Re itse jang gore Lasaro o ne a tsosiwa mo baswing?
12 Batho ba le bantsi ba ne ba le teng fa Jesu a tsosa Lasaro. Tota le baba ba ga Jesu ba ne ba itse gore Lasaro o ne a tsositswe mme seno e ne e le bosupi jwa gore baswi ba ka tsosiwa. (Johane 11:47) Batho ba le bantsi ba ne ba ya go etela Lasaro mme seo sa dira gore ba simolole go dumela gore Jesu o ne a rometswe ke Modimo. Baba ba ga Jesu ba ne ba sa rate seo, ka jalo, ba ne ba loga maano a go bolaya Jesu le Lasaro.—Johane 11:53; 12:9-11.
13. Re tlhomamisegile go le kana kang gore Jehofa o tla kgona go tsosa baswi?
13 Jesu o ne a re “botlhe ba ba mo mabitleng a kgakologelo” ba tla tsosiwa. (Johane 5:28) Seno se raya gore Jehofa o tla tsosa batho botlhe ba a batlang go ba tsosa. Mme seo se tla tlhoka gore a gakologelwe sengwe le sengwe ka batho bao. A Modimo a ka kgona go dira jalo? Go na le dinaledi di le dibilione. Baebele ya re Jehofa o itse leina la nngwe le nngwe ya tsone. (Bala Isaia 40:26.) Fa e le gore Modimo o kgona go gopola leina la naledi nngwe le nngwe, seo se raya gore o kgona go gopola sengwe le sengwe ka motho yo a tlileng go mo tsosa. Sa botlhokwa le go feta, Jehofa ke ene a bopileng sengwe le sengwe, ka jalo, re a itse gore o na le maatla a go tsosa batho.
14, 15. Mafoko a ga Jobe a re ruta eng ka tsogo ya baswi?
14 Jobe o ne a dumela gore baswi ba tla tsoga. O ne a botsa a re: “Fa monna yo o nonofileng a swa a o ka tshela gape?” Mme o ne a raya Jehofa a re: “O tla bitsa, mme nna ka bonna ke tla go araba. O tla tlhologelelwa tiro ya diatla tsa gago.” Jobe o ne a itse gore Jehofa o beile nako e a tla tsosang baswi ka yone.—Jobe 14:13-15.
15 O ikutlwa jang go bo o itse gore go tlile go nna le tsogo ya baswi? Gongwe o ipotsa go re: ‘A ba masika le ditsala ba tla tsosiwa?’ Re gomodiwa ke go itse gore Jehofa o batla go tsosa baswi. A re bone gore Baebele ya re go tla tsosiwa bomang le gore ba tla nna kae fa ba sena go tsosiwa.
‘BA TLA UTLWA LENTSWE LA GAGWE MME BA TLA TSWA’
16. Batho ba ba tla tsosiwang ba tla tshela mo lefatsheng le le ntseng jang?
16 Batho ba ba neng ba tsosiwa mo nakong e e fetileng, ba ne ba boa ba kopana gape le ba masika le ditsala tsa bone. Go tla nna fela jalo le mo nakong e e tlang mme go tla nna botoka go feta pele. Ka ntlha yang? Ka gonne ba ba tla tsosiwang ba tla nna le tshono ya go tshelela ruri ba sa swe. Mme ba tla tshela mo lefatsheng le le se nang dintwa, bokebekwa le bolwetse.
17. Ke bomang ba ba tla tsosiwang?
17 Ke bomang ba ba tla tsosiwang? Jesu o ne a re ‘botlhe ba ba mo mabitleng a kgakologelo ba tla utlwa lentswe la gagwe mme ba tla tswa.’ (Johane 5:28, 29) Tshenolo 20:13 le yone ya re: “Lewatle la ntsha baswi ba ba mo go lone, le loso le Hadese [kgotsa Lebitla] tsa ntsha baswi ba ba mo go tsone.” Batho ba ba suleng ba tla boa ba tshela gape. Moaposetoloi Paulo o ne a re go tla nna le tsogo ya “ba ba siameng mmogo le ba ba sa siamang.” (Bala Ditiro 24:15.) Seo se kaya eng?
18. Batho “ba ba siameng” ba go buiwang ka bone mo Baebeleng ke bomang?
18 Batho “ba ba siameng” ba akaretsa batlhanka ba ga Jehofa ba ba neng ba tshela pele Jesu a tla mo lefatsheng. Batho ba ba jaaka Noa, Aborahame, Sara, Moshe, Ruthe le Esethere ba tla tsosiwa gore ba tshele mo lefatsheng. O ka bala ka bone mo go Bahebera kgaolo 11. Go tla direga eng ka batlhanka ba ga Jehofa ba ba swang mo nakong eno ya rona? Le bone ‘ba siame,’ ke ka moo ba tla tsosiwang.
19. Batho “ba ba sa siamang” ke bomang? Jehofa o tla ba naya tshono ya go dira eng?
19 “Ba ba sa siamang” ba akaretsa batho ba le dimilione ba ba sa nnang le tshono ya go itse Jehofa. Jehofa ga a kitla a ba lebala. O tla ba tsosa gore ba nne le tshono ya go ithuta ka ene le go mo direla.
20. Ke eng fa go se kitla go tsosiwa mongwe le mongwe?
20 A seno se raya gore mongwe le mongwe yo o suleng o tla tsosiwa? Nnyaa. Jesu o ne a re go tla nna le batho ba ba se kitlang ba tsosiwa. (Luke 12:5) Ke mang yo o tla dirang tshwetso ya gore ke bomang ba ba tla tsosiwang le gore ke bomang ba ba se kitlang ba tsosiwa? Jehofa ke ene a dirang tshwetso ya makgaolakgang mme o neile Jesu tshwanelo ya “go nna moatlhodi wa batshedi le baswi.” (Ditiro 10:42) Motho yo o dirang dilo tse di bosula e bile a sa batle go fetoga, ga a kitla a tsosiwa.—Bona Ntlha e e Kwa Bofelong ya 19.
BA BA TSOSIWANG GO YA GO TSHELA KWA LEGODIMONG
21, 22. (a) Go direga eng ka batho ba ba tsosiwang go ya go tshela kwa legodimong? (b) Motho wa ntlha go tsosiwa go ya go ya tshela kwa legodimong ke mang?
21 Baebele ya re go na le batho ba ba tla yang go tshela kwa legodimong. Ga ba tsosiwe ba na le mebele e e tshwanang le ya rona, go na le moo, ba tsosiwa gore ba kgone go ya go tshela kwa legodimong e le baengele.
22 Jesu ke ene motho wa ntlha go tsosiwa ka tsela eo. (Johane 3:13) Jehofa o ne a mo tsosa morago ga malatsi a le mararo. (Pesalema 16:10; Ditiro 13:34, 35) Jesu ga a tsosiwa a na le mmele o o tshwanang le wa rona. Moaposetoloi Petere a re Jesu o ne a “bolawa mo nameng, mme a tshedisiwa mo moyeng.” (1 Petere 3:18) Jesu o ne a tsosiwa e le moengele yo o nang le maatla a magolo! (1 Bakorintha 15:3-6) Mme Baebele ya re ga se ene wa bofelo go tsosiwa ka tsela eo.
23, 24. “Letsomanyane” le Jesu a neng a bua ka lone ke bomang mme ba kae ka palo?
23 Pele Jesu a bolawa, o ne a raya balatedi ba gagwe a re: “Ke a tsamaya go ya go lo baakanyetsa lefelo.” (Johane 14:2) Seno se raya gore balatedi bangwe ba ga Jesu ba tla ya go tshela le ene kwa legodimong. Ke ba le kae? Jesu o ne a re ba mmalwa fela, ke “letsomanyane.” (Luke 12:32) Moaposetoloi Johane o ne a bona Jesu a “eme mo Thabeng [e e kwa legodimong] ya Siona, mme a na le ba ba dikete di le lekgolo masome a manê le bonê [kgotsa 144 000].”—Tshenolo 14:1.
24 Bakeresete ba ba 144 000 ba tla tsosiwa leng? Baebele ya re seno se tla direga fa Keresete a sena go nna kgosi kwa legodimong. (1 Bakorintha 15:23) Re tshela mo go yone nako eo, mme bontsi jwa ba ba 144 000 ba setse ba tsositswe e bile ba kwa legodimong. Fa ba ba sa ntseng ba setse mo lefatsheng ba tlhokafala, ka ponyo ya leitlho fela ba tla tsosiwa go ya go tshela kwa legodimong. Mme batho ba le bantsi ba tla tsosiwa gore ba tshele mo lefatsheng le le tla bong le fetotswe go nna Paradaise.
25. Re tla ithuta ka eng mo kgaolong e e latelang?
25 Mo nakong e e sa fediseng pelo, Jehofa o tla golola batho mo losong mme loso lo tla nyelediwa gotlhelele! (Bala Isaia 25:8.) Mme ba ba yang kwa legodimong, ba ya go dira eng koo? Baebele ya re ba tla busa le Jesu mo pusong ya gagwe. Re tla ithuta mo go oketsegileng ka puso eo mo kgaolong e e latelang.
^ ser. 9 Go na le dipego tse dingwe mo Baebeleng tse di buang ka bana le bagolo, banna le basadi, Baiseraele le batswakwa ba ba neng ba tsosiwa mo baswing. O ka bala ka tsone mo go 1 Dikgosi 17:17-24; 2 Dikgosi 4:32-37; 13:20, 21; Mathaio 28:5-7; Luke 7:11-17; 8:40-56; Ditiro 9:36-42; 20:7-12.